18 Ñåíòÿáðü 2020 14:07 973\n2020 йил 14-16 сентябрь кунлари Бутунжаҳон журналистлари конференцияси (World Journalists Conference 2020) бўлиб ўтди.\nКорея журналистлари ассоциацияси томонидан дунёнинг 60 га яқин мамлакатидан 95 нафар халқаро журналистлар иштирокида ташкил этилган конференция, коронавирус пандемияси сабабли онлайн тарзда ўтказилди.\n15 Ñåíòÿáðü 2020 19:43 994\n14 Ñåíòÿáðü 2020 14:35 1277\n14 сентябрь куни Бутунжаҳон журналистлари Конференцияси 8-Бутунжаҳон журналистлари конференцияси (World Journalists Conference-2020) ўз ишини бошлади.\nДунёнинг 60 га яқин мамлакатидан 95 нафар халқаро журналистлар иштирокида бўлиб ўтаётган ва Корея журналистлари ассоциацияси томонидан ташкил этилган конференция, бу йил коронавирус пандемияси сабабли онлайн тарзда бўлиб ўтмоқда.\n06 Ñåíòÿáðü 2020 17:41 965\nКосонсой тарихи ҳақида араб тарихчилари Яъқубий, Истахрий, Ал-Мақсидийлар ноёб маълумотларни ёзиб қолдирганлар. XVI асрда Косонсойда яшаган олим аллома Муҳаммад Маҳмуд ибн Вали ҳам ўз она шаҳри ва бу ерда яшаган фузалолар ҳақида эсдаликлар қолдирган. Рус тарихчи-тадқиқотчиси академик А.Н.Бернштамнинг ёзишича: “…Аниқроғи, шу вақтдан бошлаб (Сомонийлар ҳукмронлигидан) Фарғонада оммавий равишда Ислом динига кириш бошланади. Фарғона Сомонийлар сулоласининг асосчиси Исмоил ибн Аҳмад Сомонийнинг ватанидир”. Фарғона давлатининг ўша вақтдаги маркази Косон шаҳри бўлганлигини инобатга олсак, Исмоил ибн Аҳмад Сомоний Косон шаҳрида туғилиб камолга етган бўлиши мумкин, деган тахминда асос бор».\n06 Ñåíòÿáðü 2020 13:21 946\nХалқимизнинг улуғвор қудрати буюк ватандошларимиз – алгоритм асосчиси Ал-Хоразмий, қомусий олим Ал-Фарғоний, геодезия ва минералогия фанлари ривожига улкан ҳисса қўшган Абу Райҳон Беруний, Ғарбда Авиценна номи билан танилган Ибн Сино, давлат арбоби ва буюк астроном Мирзо Улуғбек сингари ўнлаб мутафаккирлар, яъни илм-фан асосчилари қилган кашфиёт ва изланишларда намоён бўлиб турибди. Имом Бухорий, Бурҳониддин Марғиноний, Ҳаким ат-Термизий, Маҳмуд Замахшарий, Баҳоуддин Нақшбанд, Алишер Навоий сингари аждодларимиз номи эса нафақат ислом олами, балки жаҳон цивилизацияси тарихига зарҳал ҳарфлар билан битилган.\n04 Ñåíòÿáðü 2020 19:19 624\nНаманган вилояти ҳокими Хайрулло Бозоровнинг Туркиянинг Сиирт ва Испарта вилоятлари волийларига (ҳокимларига) туризм соҳасида ҳудудлараро тўғридан тўғри ҳамкорликни йўлга қўйиш юзасидан юборган таклифи қардош диёрда ижобий қабул қилинди. Яқин кунларда вилоят туризмни ривожлантириш бошқармаси ҳамда ушбу икки вилоят Маданият ва туризм бошқармалари ўртасида бу борадаги алоқаларни кучайтиришга қаратилган ҳамкорлик меморандумлари имзоланади.\n27 Àâãóñò 2020 15:54 761\nБугун Тошкент вилояти Бўстонлиқ туманида ҳокимликнинг навбатдаги сессияси бўлиб ўтди. Сессияда Бош вазир ўринбосари Азиз Абдуҳакимов иштирок этди. Сессия давомида Ахмедов Жўрабек Илхомович туманнинг янги ҳокими этиб тайинланди.\n26 Àâãóñò 2020 17:48 722\nТуризм тараққиётини истар эканмиз, бунинг учун меҳмон ва саёҳлар учун қулай шароитларни муҳайё этишимиз лозим. Бунда юқори даражада хизмат кўрсатувчи замонавий меҳмонхоналарнинг ўрни катта.\nТоҳиржон Каримов Ёшлар ишлари агентлиги Наманган вилоят бошқармаси бошлиғи этиб тайинланди\n21 Àâãóñò 2020 10:31 761\nТоҳиржон Каримов 1985 йилда Наманган вилоятининг Тўрақўрғон туманида туғилган. 2007 йилда Тошкент ислом университетини тамомлаган. Меҳнат фаолиятини 2007 йилда хусусий тадбиркорликдан бошлаган. 2011 йилдан 2016 йилгача вилоят ҳокимлиги умумий бўлимида иш юритувчи вазифасида меҳнат қилган.\n20 Àâãóñò 2020 19:45 878\n30 Èþëü 2020 04:46 915\n24 Èþëü 2020 14:59 802\n24 Èþëü 2020 13:06 1055\n«Oʻzbekiston tarixi» телеканали ҳамда Наманган вилоят туризмни ривожлантириш бошқармаси янги қўшма лойиҳаси: Эски ва янги Ахси тилсимлари. Мирзо Бобур таърифлаган кент қаерда? Тез кунда телеэкранларда\n22 Èþëü 2020 08:21 1243\nРейтинг Киберхавфсизлик марказига давлат органлари томонидан ахборот ва киберхавфсизликни мониторинг қилиш тизими доирасида тақдим этилаётган маълумотлар асосида баҳоланди. Куни кеча 2020 йил II чораги бўйича мониторинг натижалари чоп этилди.\nҚорақалпоғистон Республикаси, Тошкент шаҳри ва вилоятлар ҳокимликлари орасида Наманган вилояти ҳокимлиги энг юқори баллни тўплаб, мазкур рейтингда 83,9 балл билан биринчи ўринни эгаллади.\n20 Èþëü 2020 10:51 987\nНанайликлар қадимдан чорвачилик, овчилик ва деҳқончилик билан машғул бўлганлар, айни пайтда ҳунармандчилик ҳам асосий машғулотлардан бири бўлган. Нанайликларнинг бой бадавлат ҳаётига хасад қилган кўчманчи қабилалар бу юртга эгалик қилиш учун бостириб келадилар. Моҳир жангчи бўлган нанайликлар ўз юртларини мардона ҳимоя қиладилар. Бироқ душман қўшинлари сон жиҳатдан устун бўлганликлари сабаб ғалаба қозонадилар.\n17 Èþëü 2020 13:30 1010\nХалқ депутатлари Чуст туман кенгашининг навбатдан ташқари сессияси бўлиб ўтди.\nСессияда ташкилий масала кўрилди. Чуст тумани ҳокими бўлиб ишлаб келган Баҳодир Охунов ўз лавозимидан озод этилди.\nСессияда иштирок этган вилоят ҳокими Хайрулло Бозоров Чуст тумани ҳокими лавозимига Бекзод Ҳамдамов номзодини таклиф қилди. Депутатлар ушбу номзодни маъқуллади.\n14 Èþëü 2020 12:58 1266\nНаманган вилоятида экотуризм объектларини шакллантириш, уларнинг фаолиятини йўлга қўйиш борасида Экология ва атроф-муҳитни муҳофаза қилиш Давлат қўмитаси томонидан вилоятдаги экологик ланшафт ҳудудлари ўрганиб чиқилиб, 10 га яқин экотуризм объектларига жойлар танланди.\n09 Èþëü 2020 08:41 1555\nАхсикент – буюк тарихимиз кўзгуси. Боболаримиз яшаган, қаҳрамонлик кўрсатган бу манзилда тарихимизни тиклаш учун жуда катта манба, ўтмиш далиллари бор. Биз шу пайтгача фақат машҳур шаҳарларимиз тарихини ўргандик, бундай жойларга эътибор қилмадик. Маънавиятимизни юксалтирмоқчи бўлсак, ёшларимизни ота-боболаримизнинг асл меросидан баҳраманд этиб улғайтиришимиз, халқимизга етказишимиз керак\n02 Èþëü 2020 11:03 973\nАмалиёт жараёнларни автоматлаштириш яхши натижа беришини кўрсатсада, аммо газ таъминоти тизимида барча қисмлар фаолиятининг ҳал қилувчи асоси бу - мутахассислардир. Шу сабабли, "Ҳудудгазтаъминот" АЖ ва унинг таркибий бўлинмалари таркибига кучли танловдан ўта олувчи, ушбу соҳада етарлича тажрибага эга, ўзини малакали ишчи сифатида намоён этган ҳамда мамлакат ва халқ фаровонлиги учун фидокорона меҳнат қилишга тайёр бўлган ходимлар жалб қилинади.\nНаманган вилояти Тўрақурғон тумангаз мисолида семинар ташкил килиниб, бу янгилик Наманган тажрибаси мисолида бутун республикада жорий этилиши режалаштирилган.\n30 Èþíü 2020 22:11 1574


Ўзбекистондаги банк активларининг 84 фоизи давлат улуши бор банкларга тегишли экани маълум қилинди\n2021 йил 1 январ ҳолатига кўра, республикадаги тижорат банклари активлари 366,1 трлн сўмга етди ва 2017 йилга нисбатан 120 фоизга ўсди.\nИқтисодий тадқиқотлар ва ислоҳотлар марказининг Kun.uz’га маълум қилишича, айни пайтда Ўзбекистондаги барча банк активларининг 84 фоизи давлат улуши мавжуд банкларга тегишли. Шундан 64 фоизи 5та йирик банк ҳиссасига тўғри келади.\nМанбага кўра, жисмоний шахслар депозитлари банк тизимидаги жами депозитларнинг атиги 24 фоизини ташкил этади. Бу ялпи ички маҳсулотнинг тахминан 5 фоизига тенг.\n«2021 йил 1 январ ҳолатига кўра, тижорат банклари активлари 366,1 трлн сўмга етди ва 2017 йилга нисбатан 120 фоизга ўсди. Ушбу даврда ўртача йиллик реал ўсиш (девалвацияни ҳисобга олмаган ҳолда) 24,1 фоизни ташкил этди», дея хабар берди манба.\nЖорий йил 1 январ ҳолатига банк тизимидаги депозитларнинг умумий ҳажми 114,7 трлн сўмни ташкил этди ва шундан 27,4 трлн сўм (24 фоиз) жисмоний шахслар, 87,3 трлн сўм (76 фоиз) юридик шахслар депозитларидир.\nЖисмоний шахслар депозитлари улуши банк тизимидаги жами депозитлар ҳажмининг атиги 24 фоизини ташкил этади.\nҚайд этилишича, миллий валютадаги аҳоли омонатларининг ўсиш суръати 2018 йилда 38,2 фоизни, 2019 йилда 45,2 фоизни, 2020 йилда 31,7 фоизни ташкил этди. Хорижий валютадаги депозитлар ҳажми 2018 йилда 2 фоизга, 2019 йилда 40,1 фоизга, 2020 йилда 27,7 фоизга ўсди.


«Моуриньонинг борлиги ўйинчиларга ишонч бағишлайди» – Невилл «Тоттенҳэм»нинг АПЛда ғолиб бўлишга имкониятларини баҳолади\n«Манчестер Юнайтед»нинг собиқ ҳимоячиси Гари Невилл «Тоттенҳэм»нинг АПЛда ғолиб бўлиш имкониятлари ҳақида гапирди.\n«Кейн «Тоттенҳэм»нинг ютуқларга эришиши мумкинлиги ҳақида гапирганда, Англия Лига Кубоги ёки Англия Кубогини назарда тутмаган. У АПЛ ёки Европа Лигаси ҳақида гапирган.\nМенимча, улар Премьер-лигада ғолиб чиқишга қодир эмаслар. Аммо ўйинчилар Моуриньони ақлга сиғмайдиган совринларни ютишга қодир деб ўйлашлари мумкин.\n«Тоттенҳэм» ёзда бошқа грандлар қаторида трансферларга кўп пул сарфлашини кутмагандим. Моуриньо – «Тоттенҳэм» раҳбариятидан пул талаб қила олган ягона мураббий. Энди «шпорлар» чемпионлик учун курашишга қодир таркибга эга.\nУларда ҳужум чизиғида ақл бовар қилмайдиган футболчилар бор, лекин «шпорлар» чемпионликни қўлга кирита олишмайди, деб ўйлайман. «Челси», «МЮ», ва «Арсенал»ни мағлуб этиб, учинчи ўринни эгаллаш ҳам ажойиб ютуқ бўларди. Мавсум бошида уларни кучли тўртликка қўшмаган эдим, аммо энди киритдим. Улар сўнгги ҳафталарда фикрларимни сезиларли даражада ўзгартиришди.\nМоуриньонинг «Тоттенҳэм» билан АПЛда ғолиб бўлиши ақлга сиғмайдиган бўлиб кўринади, аммо унинг борлиги футболчиларга ишонч бағишлайди. Чунки Жозени қизиқтирадиган ягона нарса – ғалаба. У ютуқ учун ҳамма нарсани қилади ва бу – футболчиларган керак бўлган менталитет», – дея Невиллнинг сўзларини келтиради Sky Sports.


Улғайиш изтироблари вақтнинг ҳукмида (Ўзбекистон халқ артисти Ҳожиакбар Нурматов билан мулоқот) (2006) — www.ziyouz.uz\nБош саҳифа СуҳбатларУлғайиш изтироблари вақтнинг ҳукмида (Ўзбекистон халқ артисти Ҳожиакбар Нурматов билан мулоқот) (2006)\nЧексиз осмон остида ҳеч бир нарса абадий эмас. Демакки, ижодкор учун саҳна ҳаёти ҳам бетакрор оний лаҳза, холос. Ҳар бир авлод ўз издошларига ўрнини бўшатади. Бу — вақтнинг ҳукми. Шунинг учун ҳам саҳна ҳамиша навқирон. Шоир:\nЮзни кўрмоқ қийин боқиб яқиндан\nҲар нарса йироқдан кўринар аён,\nдеганидек, биз ҳам ҳақиқий актёрнинг саҳна ҳаётидан кейинги ўйлари, иқрорларини англаш мақсадида, биргина овозию нигоҳи орқали ботинидаги қудратнинг кучини кўрсатолган санъаткор, Ўзбекистон халқ артисти Ҳожиакбар НУРМАТОВ дунёсига назар ташлаймиз.\n— Актёр тақдирини ўзидан кучли режиссёрнинг қўлига топширишни хоҳлайди. Агар режиссёр кучли бўлмаса, актёр уни менсимай қўяди. Мен билан бирга ишлаган режиссёрлар саҳна илмини мендан нозик тушунганлари учун бутун ихтиёримни ҳеч иккиланмасдан уларга ишониб топширардим. Чунки улар мен ҳали кўра олмаган нарсани аллақачон англаб етгандилар. Ўйлайманки, бугун бизнинг энг заиф, кемтик томонимиз яхши режиссуранинг йўқлигида. Тан олиш керакки, бизнинг авлод учун энг кучли режиссёр — Баҳодир бўлиб қолди. Тажрибамдан келиб чиқиб айтаман — режиссёр талантдан бошқа ҳеч нарсани тан олмайдиган диктатор бўлиши шарт. У наинки актёрларга, керак бўлса муаллифларга ва ўзига ҳам “шафқатсиз” бўлиши лозим. Уни на оғайнилари, на пул, на актрисанинг қадди-қоматию қош-кўзи чалғита олмасин. Ўшандагина у нималаргадир қодир бўлади.\nЎз режиссёрини топган актёр омадли актёр. Агар мен Баҳодирни топдим десам, унга ишонч билдирган бўламан, у менга ишонади. Мен унинг гапларини ярим соат тинглаб ўтиришим шарт эмас. Кўзиданоқ нима демоқчилигини, уришса нимага эътироз билдираётганини, мақтаса нима учун ва қай даражада мақтаётганини биламан. Режиссёр ва актёрнинг бир-бирини тушуниши ниҳоятда кам бўлади. Вақт ўтган сари мослашиб ҳам кетасан. Лекин сен унда ижод қилмайсан. “Робот”га айланасан. Унда образнинг жони бўлмайди. Ҳарқанча уринма, юрак сезилмайди.\nБир қути сигаретни столга қўйиб, гапни футболдан бошлардик-да суҳбатимиз мавзуси ўз-ўзидан театрга кўчарди. Баҳодир кўзимга тикилиб туриб “Ҳожи, Протасов — бу, сенсан!”— дерди.\n— Қанақасига, ахир бошқа актёр ўйнаяпти-ку.\n— Йўқ, гапни эшитгин, тасаввур қил, эски плашчингга ўраниб келяпсан, бечораҳол. Илгари Россияда Толстойнинг “Тирик мурда” асари қўйилганда, театрга фақат эркаклар киритилган. Аёлларни киритиш қатъиян ман этилган. Чунки эркаклар йиғлаб-йиғлаб чиқиб кетишган. Уларнинг кўзёшини аёллар кўрмаслиги керак эди. Ҳамма эркакнинг ўзига яраша сири, бахтсиз муҳаббати бор. Тушунгин, бу поймол бўлаётган аянчли муҳаббат тарихи.\nШу гапнинг ўзидаёқ менга жон кирарди. Режиссёр юрагимга Протасовнинг ўтини ёқди. Унинг маҳорати шундаки, актёрини ўз ролига ишонтира бошлади. Афсус, актёр юрагининг қаловини топадиган бундай режиссёрлар жудаям кам. Бу биз актёрларнинг бахтсизлигимиз.\nСценарий устида ишланяптими, эртанги кунни ҳам ўйлаш керак. У эрта учун ҳам яраши зарур. Баҳодир Йўлдошев саҳналаштирган “Ғариблар”да Европа ҳаёти орқали ота-она ва фарзандлар ўртасидаги муаммо акс этган. Асар саҳна юзини кўрганида, бу мавзу ўзбек оилалари учун деярли ёт эди. Афсуски, ота-она ва фарзандлар ўртасидаги зиддият бугун бизнинг ҳам ҳаётимизга кириб келяпти. Шунинг учун ҳам “Ғариблар” ҳар бир авлод эҳтиёж сезадиган классик спектакл ҳисобланади.\n— Театрнинг оқсашида драматургияни айблашларига қандай қарайсиз?\n— Ҳеч қайси даврда тайёр драматург бўлмаган. Театрда бир қоида бор: драматург йўқми, классикага мурожаат қилинг. Классикага ҳам ўйлаб, ундан бугунни излаб, актёрларнинг кучини ҳисобга олиб мурожаат қилиш шарт. Нима учун бу спектакл шу бугун саҳна юзини кўряпти? Сиртдан қарасанг, театр репертуари ранг-баранг, турли тоифадаги томошабинлар учун мўлжаллангандек. Комедия деб қўйилаётган бачкана томошалар кескин танқидга учраётган бир паллада, “Фалончини қўйяпмиз” деб репертуарни зўрма-зўраки бойитиш илинжида жаҳон классикасига қўл урилишини ҳазм қилолмайман. Негаки, классиканинг ўз ўлчови, мезони, меъёрлари бор. Театрнинг нуфузини сақлайман деб Шекспир ёки Шиллерни қурбон қилиш, уни томошабин кўз ўнгида майдалаштириб юбориш керак эмас. Қадди-қомати келишган, ташқи қиёфаси Гамлетга ўхшаб кетадиган актёр, унинг сўзларини равон ёдлаб олса-да, саҳнада 15 дақиқа юргандан кейин унинг Гамлет эмаслиги аниқ бўлади. Чунки актёрнинг ўзи қаҳрамонининг ҳақиқатларига ишонмайди. Унда Гамлетникидек исёнкор юрак, уйғоқ руҳдан асар ҳам йўқ. Актёрдан талаб қилинаётган нарса юрак, ўйнаётган ролига ҳалол муносабатда бўлиш, мунофиқлик қилмаслик, партнёрини тинглай билиш, ўйлаб-фикрлаб бажариш…\nГап классик асарларни қандай ва қай вақтда қўя билишда. Мисол учун, “Отелло”ни уруш йилларида қўйишнинг нима кераги бор эди? Шунинг учунки, бу асарда хиёнат ҳақида гап кетади. Ҳар қандай кучли, жасур эркакни жанглар эмас, аёлнинг хиёнати қулатади. Фронт ортида қолган ёлғиз аёллар, урушга кетган эркакларнинг шаъни. Пиесани ўқиб, тушуниш, сўнгра уни ўзингники қилиб олгандан кейингина талқин қилиш керак. Нима учун “Гамлет”ни драматургиянинг тожи деймиз. Бадиияти, фалсафаси жиҳатидан у билан беллаша оладиган асарлар ўзимизнинг Шарқда йўқми? Бунинг ягона сабаби шуки, Шекспир спектаклнинг қанақа қўйилиши ва қандай ижро этилиши ҳақида асари орқали ёзиб қўйган.\nГамлетнинг биринчи саҳнада айтадиган шундай гаплари бор:\nЭй юрак, сен тинч тур,\nақлга эътибор бермоқ керак,\nАқл, сен тезроқ ишла,\nВа нима бўлаётганини ҳал қил.\nДемак, “воҳ-воҳ” қилиб бўм-бўш ҳавони ларзага келтириб, оғзидан кўпик чиққунча бақириш, йўқ жойдан сохта ҳаяжон ясаш шарт эмас. У актёрни ўйлашга, фикр юритишга ундаяпти.\nСаҳна ва экранларни синчиклаб кузатсангиз қизиқ ҳолатга гувоҳ бўласиз. Оллоҳ томонидан берилган нуқсонларимизни сотамиз, хомсемиз бўлсак қорнимизни атайин қимирлатамиз. Чунки томошабин қийқириб чапак чаляпти.\nБир нарсага ҳайронман, ўртамиёна спектаклларга содда томошабинларнинг тушишини, уларнинг олқишларини қай бир маънода тушуниш мумкиндир. Лекин кўра-била туриб ёмон спектаклни зўр деб мақтаётган, санъатнинг орқасидан нон ейдиганларни умуман кечиролмайман. Хўп, агар тўғрисини айтишдан андиша қилса, ҳеч бўлмаса сукут сақлаб, ёлғон гапиришдан ўзини тийсин.\nСанъатни чучмаллик ўлдиради. На аччиқ, на ширин. “Кўрса бўлади, ёмонмас” дегани, спектаклнинг ўлганидан дарак беради. Бунақа спектаклларга умуман тушмаслик керак. Томошабинни ҳайратлантиролмаган, унинг еттинчи туйғусини уйғатолмаган спектаклнинг яшашга ҳаққи йўқ!\nБугунги кун актёрининг мақсади қандай қилиб бўлмасин, тўйлар орқали бўлса-да, тез танилиш, пул топиш. Афсуски, ўша базмларда ҳам Миллий театрнинг номи рол ўйнайди.\nҲозир ижоддан ҳам кўра “эл хизматида юриш” биринчи ўринга чиққан. Агар тўй билан спектакл бир вақтга тўғри келса, ролнинг оёғини осмондан қилиб тезроқ ўйнашга ҳаракат қилишади. Энг ёмони шуки, тўйлар актёрнинг сирини ўғирлайди. Санъаткор сифатида унда одамлар кашф этиши мумкин бўлган ҳеч қанақа сир қолмайди. Негаки, ширакайф одамлар билан юзма-юз туриб гапирасиз. Улардан пул чиқиши учун бетингизни сидириб бор маҳоратингизни ишга соласиз. Имкониятларингизни яланғочлашга тўғри келади. Агар актёрнинг табиати заифроқ бўлса, кийиниши, диди, умуман фаросатига шикаст етади. Бу санъаткор учун кичкина йўқотиш эмас. Артистни оддий халқдан ажратиб турадиган ўз ҳаёси, оҳанрабоси бўлиши керак. Яллачиларнинг нуқси уриб кетган қиёфа билан тарихий шахсларни, уларнинг оналари ёки ёрини саҳна ва экранда гавдалантириш гуноҳ.\nАктёрнинг қай даражада маданиятли эканлиги кўзга ялт этиб ташланадиган ҳашамат ва башангликдан узоқ бўлгандагина кўринади. Мен шу маънода ўзим билан замондош актрисаларни ҳурмат қиламан. Улардаги савия, дид кийимларидаёқ билинарди. Уларни “ана, артист келяпти” деб қўлингни бигиз қилиб кўрсатолмасдинг. Кўчада улар шу қадар сипо кийинардики, кейин уларни саҳнада малика ёки қиролича қиёфасида кўрсанг… Энди бундаги виқорни, гўзалликни кўринг. Актёр ўз қиёфаси ҳақида ўйлаши, китоб мутолаа қилиб туриши шарт. Эртага Навоий ёки Бобур, Нодира қиёфасини яратаётганингда, ҳар қанча уринма савиянг пастлиги, фикрларингнинг саёзлиги барибир кўзларингдан кўриниб туради. Кўзлар томошабинни алдолмайди.\n— Баъзи бир театрларга тушганимизда, ҳатто тез-тез чет эл сафарларига чиқиб турадиган “Илҳом” театрида ҳам актёрлар асарнинг юкини кўтара олмаётгандек, айтаётган сўзларининг маъносини ҳис қилмаётгандек туюлади. Натижада асарнинг ғояси, қаҳрамоннинг дардлари, кайфияти томошабинники бўлиб қололмайди. Бу ҳолат ўзимизнинг саҳна ва экранларда қайта яратилган Навоий, Бобур, Чўлпон, Амир Темур, Улуғбек… сиймоларида ҳам сезилади.\n— Актёрки ўз қаҳрамонининг фикрларини ҳазм қилолмаганидан кейин қандай қилиб томошабин уни ҳазм қилиши мумкин? Театр ташкил бўлганидан бери баҳс кетади. Актёр ўқимишли, юқори даражада фикрлайдиган бўлиши шартми ё йўқми? Шахсан мен бу саволга жавоб тополганим йўқ. Улкан санъаткор Шукур Бурҳонов ҳеч қаерда ўқимаган, ўз ихтиёри билан Шекспир, Софоклларнинг асарларини варақламаган. Лекин у киши Эдипни ўйнаганда зал ларзага келарди.\n— Шукур Бурҳоновнинг санъатига эътироз билдиришга ожизмиз. Кўпгина тарихий шахсларни ижро этган. Лекин халқ у кишини Улуғбекдан кўра Юсуф ялангтўш, Сулаймон ота, Эдип қиёфасида кўпроқ эслайди. Эдип тақдирга исён қилаётган, ўзининг фожеасига тик қарай оладиган жўмард шахс! Қанчалик аччиқ бўлмасин, ҳақиқатнинг кўзига тик қарашга чоғланган инсон. Тушунишимча, бунда актёр табиатидаги чапанилик, бағри кенглик ва унинг зилдай оғир юраги ёрдам берган. Улуғбекдаям олим Улуғбекнинг фожиасидан кўра, тождор отанинг фожиаси устунлик қилади…\n— Ҳақиқатан ҳам фожиавий саҳналарда Шукур аканинг Худо берган юраги ёрдам берар эди. У киши кўнглига нима келса ўшандай ўйнар эди. Нима бўлган тақдирдаям, кино ва театр санъатида фақат Шукур ака ижросидаги Улуғбекнинггина ўз ўрни бор.\nАктёрнинг савияси асосан олиму шоирларнинг образини яратаётганда сезилади. Масалан, ҳазрат Навоийни ўйнаш учун мумтоз шеъриятимизни нозик ҳис қилиш, юқори даражадаги дидга, умуман Ижодкор деган сўзга лойиқ бўлиш шарт. Тарихий шахсларга, айниқса миллат тимсолларига эҳтиёткорлик билан ёндашиш зарур.\n— Аксарият санъаткорлар “Ҳаётим ҳам, мамотим ҳам шу ерда” дея сўнгги нафасигача саҳнада хизмат қилишни қисмат деб билишади. Ёшлиги, оловли йиллари, бахтли лаҳзалари ўтган, уни санъаткор сифатида элга танитган даргоҳни ўз ихтиёри билан эрта тарк этиш бу Санъаткорнинг журъатими ё ожизлиги?\n— Нимани назарда тутганингизни тушундим… Бир вақтлар МХАТнинг бош режиссёри бўлиб ишлаган Ефремов бир асар устида ишлаётганида, бош ролга кекса актриса Соколовани уйидан чақиради. Актриса ўзининг ҳалиям театрга керак бўлганлигидан, суюнганидан йиғлаб юборади. Пиесани театрнинг ўзидаёқ ўқиб икки соатча бинони айланиб чиқади-да, бош режиссёрнинг кабинетига киради.\n— Мени чақирганингиз учун раҳмат. Асар ниҳоятда зўр. Бу спектаклнинг муваффақиятли чиқишига ишонаман. Сизнинг талантингизга шубҳа йўқ. Лекин мен ўйнай олмайман.\n— Нега? Мен бу асарни сиз учун олдим-ку! Шуми менга бўлган ишончингиз. Ахир ўзингизнинг театрингиз…\n— … Афсус, бу театр энди менинг театрим эмас! — деб жавоб беради актриса.\nСоколова пиесанинг таассуроти остида театр залларини, пардозхоналарни айланиб юрганида, гўзаллигини, соғлигини сарфлаган, юрагини бағишлаган театр учун бегона инсонга айланиб бўлганлигини, бу ерда энди унинг ҳеч қандай ўрни йўқлигини тушуниб етади. Кимдир уни танийди, яна кимдир йўқ. Янги авлод келган. Муҳит тамомила бошқача. Ҳамма ўзи билан ўзи овора. Инсоннинг инсонга муносабати ўзгариб кетган.\nШу маънода мен учун ҳам актрисанинг дарди бегона эмас. Айниқса, энди уни кўпроқ тушунгандекман. Негаки, бугунги саҳна мен табаррук деб билган саҳна эмас. Бу бошқаларнинг саҳнаси. Бир вақтлар саҳнадан тўппа тўғри томошабинлар залига сакраб тушганим учун Тошхўжа Хўжаев “Бу ер илоҳий жой, сен бу шоҳсупада қанчадан-қанча улуғ зотларнинг қиёфасини яратасан, томоша залида эса турфа одамлар ўтиради. Саҳна билан томошабинларни бир-бирига қориштириб ташлама”, деб дакки бергандилар.\nСаҳна муқаддаслилигича қолиши учун ҳар бир санъаткор ўз шаънини ҳурмат қилиши, томошабинлар билан қоришиб кетмаслиги, саҳна ва саҳна ортининг ўзига яраша одоб қоидаларига амал қилиб, сирларини асраб қолиши керак.\nЎзим севган театрни ўз ихтиёрим билан тарк этишим, яъни юрагимни ўз қўлларим билан суғуриб олишим — бу менинг кучлилигимдан далолат бермайди. Ва ўзимга бегона бўлган муҳитга сингиб кетолмаганим ожизлигим ҳам эмас. Шунчаки ишхонага айланиб қолмаслиги учун у ердан кетишим кераклигини ақлан тушуниб етдим.\nНимаси биландир санъаткорнинг бу иқрори “Ўзимга хат ёзаманми?”— дея Лайлига ёзган мактубларига ўт қўйган ошиқ Мажнуннинг ҳолатини эслатади. Менимча, “театрни тарк этдим” деб айтиш, “Мен Ватандан кетдим” дегандек оғриқли… Мен шу биргина “кетиш…” сўзида ҳам ўз жавобини тополмаган оташин муҳаббатнинг жароҳатини кўраман. Балки театр йиллар давомида унинг юрагига, ўзлигига айланиб бўлганлиги учун ҳамдир, бора-бора унинг биноси фақат суратга айланиб қолгандир. Табиийки, ҳақиқий санъаткор ижод завқини ҳеч нарса билан баҳоламайди.\n— Ўйлашимча, сизнинг ҳаётингиз ва ижодингиздаги зиддиятлар кескин қатъиятингизда бўлса керак. Лекин гоҳида ҳар қанча оғир, катта йўқотиш бўлмасин инсоннинг ўз принципларидан ҳам чекинишига тўғри келади, дейишади.\n— Шахсан ўзимнинг манфаатим учун принципимдан чекинмаганман. Лекин менинг ҳаётимдан ва мен қадрият деб билган нарсалардан-да қадрли, азиз инсонлар онам ва боламнинг азият чекмаслиги учун қайсидир маънода чекинганман. Менинг тушунчаларим шу одамлардан азизми? Менимча, инсон ўзи учун номаъқул бўлган, ўзининг табиатидан йироқ нарсани принцип қилиб олмайди. Сиз бирор бир ҳақиқатни ўзингизга қонун қилиб олишингиз учун ҳамма жараёнларни ўзингиздан, шуурингиздан ўтказиб, ақлан мукаммал даражага етказасиз. Қани қанча вақт шу ҳақиқат билан яшай оласиз? Ўлгунингга қадар шу юкни кўтара оласанми? Шундагина сенинг кимлигинг, асл қиёфанг кўринади. Биламан, принципларим билан кўп нарсани ютқазишим мумкин. Ютқазганларим шу принципимни ушлаб туришимга арзийдими? Арзисаям мен ҳақиқатимни, агар жигарларим озор чекмаса ушлаб тураман. Иродамни шу орқали тоблайман, қачонгача дош беришини синайман. Бунинг ёмон жойи йўқ. Кўп йиллар давомида сенга ҳамроҳ бўлган принципдан юз ўгириш, бу ўзингдан воз кечиш.\n— Танлаган йўлингиздан афсус чеккан вақтларингиз бўлгандир…\n— Агар бирор бир актёр мен мана шу касбни танлаганимга ҳеч қачон афсус чекмаганман деса, у ёлғон гапирган бўлади. Демак, у ижод қилмаган, касбнинг оғриқларини юрагидан ўтказмаган, ҳеч қанақа тўсиқларга дуч келмаган. Ҳар қандай актёрнинг ҳам йиллар ўтган сари имкониятлари тораяди. Айтайлик, менинг ақлим, имкониятларим чархланган, вужудим ёняпти. Менинг ўз қаҳрамоним, талқин этишим керак бўлган шоҳ ролим бор. Ҳамиша унинг хаёли билан юраман. Лекин энди бу ёшимга, тўғри келмайди. Хўп, майли Лирни ўйнарман, ўйнай оламан деб ўзимни овутиб юрган вақтим менга “Сизга раҳмат, шунча йил фидойилик билан ишладингиз. Театримизнинг ифтихорисиз. Энди дам олсангиз ҳам бўлади” деб тантанали равишда кузатиб қўйишади. Мана сизга актёрнинг саҳнадаги оддий қисмати.\n— Шундай бўлса-да, саҳнани соғинсангиз керак…\n— Эҳ-ҳе… секин айтасизми! Биласизми, туш кўрсам ҳам фақат театрни туш кўраман, ўтган кунларни қўмсайман, ўша пайтдаги ижодий жараёнларни соғинаман… Тушларимда либосларни киймоқчи бўламан, лекин улар менга тўғри келмайди. Ёки рол оламан, аммо сўзларини билмайман. Ҳатто, тушларимда ҳам хўрсиниб қўяман. Негадир кейинги вақтлар кўпроқ тушкун хаёлларга бериляпман. …Эй воҳ, ҳаммаси тушдагидек кўз очиб юмгунча ўтди-кетди-я! Бу шамолли йиллар, жазирама йўллар ўзининг оташи билан бизни тез қаритди, кучимизни жуда эрта тортиб олди.\nАрмон… изҳор қилинмаган муҳаббат… етолмаган манзиллар, ўйналмай қолган роллар… Унинг иккинчи номи Вақт… Мен умр бўйи вақтнинг орқасидан қувдим, уни ўзимга бўйсундирмоқчи бўлдим… Лекин у мени ютиб юборди, мағлуб этди, оқибатда янчди… Умримнинг ўлчови менинг измимда бўлганида эди… баъзи бир лаҳзаларни қанчалик кўп чўзсам, бошқа дамларни кўзимни чирт юмиб, қулоқларимни беркитганча ўшанчалик тез яшаб ўтардим.\nОнам армон бўлиб қолмаслиги учун, у кишининг олдида кўпроқ бўлишим керак эди. Аёлимга кўнглимни ёриб, менинг ҳаётимга у қанчалик керак эканлигини айтолмаганим армон… Раънонинг сўнгги кунлари эди. Кўчага чиқолмасди. Ишга кетаётганимда у музқаймоқ егиси келаётганини айтди. Қайтаётганда албатта олиб келаман, деб ваъда бердим. Куним дубляж ва суратга тушиш майдончасида ўтди. Қоронғу тушганда толиқиб уйга қайтдим. Эшикдан кириб келганимда у менинг қўлларимда ҳеч нарса йўқлигини кўрди… Вақт ўтган сари бу яра юрагимни кемириб ташлаяпти. Сизга бу оддий ҳолдек туюлар, лекин ҳаёт ўзининг шафқатсиз қиёфасини мана шу изтиробларда ҳам кўрсатаркан…\nОдамзот ўзининг ҳаётий дастурига амал қилиб келаётгани учун ҳам башариятнинг бу кўҳна араваси ўз йўлида давом этяпти. Зеро, ҳар бир инсон ўзича бир олам. Ҳар бир давлатнинг ўз дастуриламаллари бўлганидек, ҳар бир инсоннинг ҳам бир-бирини такрорламаган ўз ички қонунлари бор. Улғайганинг сари сенинг ҳақиқатларинг ҳаётнинг темир қонунларига тўқнаш келади, ёлғонлари билан кесишади. Менимча, шахсни Шахс қиладиган изтироб мана шу тўқнашувнинг меваси бўлса керак. Шу изтироб сизни улғайтиради, ҳаммалашиб кетишингизга йўл қўймайди.\nҲамма гап мана шунда!\nИқбол Қўшшаева суҳбатлашди.\n«Ўзбекистон адабиёти ва санъати» газетасининг 2006 йил 31-сонидан олинди.\n← Аввалги Аввалги Аҳмаджон Мелибоев. Бозор адабиёти истеъдодни сўндиради (2006)\nКейинги → Кейинги: Сарез кўли: хавфни бартараф этиш мумкинми?


Бухгалтерлар малакасини баҳолаш тизимининг тақдимоти\nЎзбекистонда ихтиёрий сертификатлаш дастури - BIR.UZ бухгалтерлар малакасини баҳолаш тизими яратилди. Ташкилотчилар: Ўзбекистон Савдо- саноат палатаси, Тошкент давлат иктисодиёт университети Тошкент молия институти ва «Норма» профессионал ривожланиш маркази.\nBIR.UZ тизими бухгалтерларга билимларидаги камчиликларни тўлдириш ва ўз малакасини баҳолашга ёрдам беради. Иш берувчиларга эса ўз бухгалтерларини аттестациядан ўтказиш ва бизнесининг ҳусусиятларига мувофиқ тарзда уларнинг малакасини ошириш, бўш лавозимларга номзодларни танлашга кўмак беради.\nРеспубликамизда шундоқ ҳам бухгалтерларни сертификатлашнинг миллий ва халқаро дастурлари (CAP, CIPA, CPA Eurasia, DipIFR ва бошқалар) муваффакиятли ишлаб турган бир пайтда BIR.UZ тизими нима учун керак? Бундан ташкари, бухгалтерия ҳисоби буйича мутахассисларни олий ва ўрта махсус ўқув юртлари, малака ошириш марказлари тайёрлаб турган бўлса...\nОхирги 10 йил мобайнида мамлакатимиз олий ўқув юртлари солиқ солиш бўйича 1600 дан ортиқ ва бухгалтерия ҳисоби бўйича 4350 мутахассисни, ўрта махсус ўқув юртлари тегишли тарзда - 2100 ва 115000 мутахассисни чиқарди. Меҳнат бозорига нодавлат таълим муассасаларида тайёрланган ўн минглаб бухгалтерлар кириб келди. Шунингдек НТМлар «Бухгалтерия ҳисоби тўғрисида»ги Қонуннинг янги таҳририда назарда тутилган бухгалтерия ходимларининг малакасини оширишда фаол иштирок этишаётир.\nБироқ кўплаб бухгалтерларнинг билим даражаси миллий бизнес талабларига жавоб бермайди, бу айникса жаҳон бозорига интеграциялашув шароитларида кўзга яққол ташланади. Бухгалтерларнинг бир қисми эса, солиқ органлари томонидан ўтказилаётган текширувларда кўринаётганидек, профессионал жиҳатдан умуман лаёкатсиздир. Бу ҳолат давлат манфаатларига ҳам, бизнес манфаатларига ҳам путур етказади.\nBIR.UZ тизими - бу ўзига хос таълим ресурси ҳисобланади.\nУ иккита масалани ҳал этишга имкон беради:\n1. 9 мутахассислик бўйича - кассирдан тортиб бош бухгалтергача - «ўқув тести» сервиси ёрдамида бухгалтерлар малакасини оширади;\n2. бухгалтерларнинг профессионал малака даражасини малака имтиҳонида баҳолайди.\nЎқув тести 465 мавзу бўйича ўқув материаллари ва 3200 тадан ортиқ тестдан таркиб топган. Агар бухгалтер тест саволларига жавоб бераётганда хатога йул қўйса, тизим унга мазкур мавзу доирасида ўқув материалини очиб беради.\nЎқув тестларининг муаллифлари - «Норма» экспертлари, республика йирик компанияларининг амалиётчи бош бухгалтерлари, ТДИУ ва TMI ўкитувчилари, профессионал муҳаррирлар - бухгалтериянинг энг мураккаб масалаларини оддий тилда баён этиб беришган. Амалиётдан мисолларни келтириб, уларнинг нозик жиҳатларини баён этишган. Схемалар чизишган, хазиломуз расм-иллюстрациялар келтиришган, «эслатма»ларда энг муҳим жиҳатларни ажратиб кўрсатишган.\nТестларни топширишда уриниб кўриш имкониятларининг сони чекланмаган: саволлар анча кўп, улар ўзгариб туради. Бухгалтер ўқув материалини тўлиқ ўзлаштириб бўлгандан кейингина тестларни топшириш мумкин бўлади.\nЭнг муҳими - тестларни, қанча вақт керак бўлса, шунча ваққт мобайнида, ишдан ажралмаган ҳолда топшириш мумкин. Уйда дам олиш кунлари, сутканинг исталган вактида, агар интернетга уланадиган мобил қурилма бор бўлса, ҳатто поездда кетаётганда хам тестларни ечиб кетса бўлади.\nТестдан муваффакиятли ўтилгач, бухгалтер танланган малака бўйича билимларини тасдиқлайдиган электрон сертификатга эга бўлади. Бу сертификатни қоғозга чикариш, ёки агар зарурат бўлса, электрон шаклда резюмега жойлаштирса булади.\n«Қалин Қоғоз» кўринишидаги нуфузли ҳужжатни олиш учун эса бевосита имтиҳони топширишга тўғри келади.\nБундай имтиҳон бухгалтерия касбининг ҳар бир ихтисослиги бўйича бевосита ўтказилади ва у 3 босқичдан иборат бўлади: тестлаш, вазиятли масалаларни ечиш ва бирламчи ҳужжатлар шаклларини тўлдириш.\nИмтиҳон топширикларининг миқдори ва мураккаблиги ихтисосликка боғлиқдир. Масалан, Бош бухгалтер аттестатини олиш учун 2 имтиҳон кунлари мобайнида 80 та тестни топшириш, солиқ оқибатларини ҳисоблаб чиқиш ва 20 тагача хўжалик операцияларини ҳисобга олиш ҳамда ҳисобот ҳужжатларини тўлдириш керак бўлади.\nОнлайн фойдаланувчилар сони: 117


16:10 / 05.09.2016\nЎзбекистоннинг қайси жойларига республиканинг биринчи президенти Ислом Каримов номи берилиши шу кунларда ижтимоий тармоқлар фойдаланувчилари томонидан фаол равишда муҳокама этилмоқда.\nҲукумат қарорига кўра, Олий Мажлиснинг юқори ва қуйи палаталари аъзоларидан ташкил топган махсус комиссия 2 сентябрдан бошлаб бир ой давомида Вазирлар Маҳкамасига Ўзбекистон биринчи президенти номини абадийлаштириш бўйича таклифлар киритиши керак.\nУшбу таклифлар аҳоли, ташкилот ва муассасалар, таълим масканлари ва кенг жамоатчилик фикрини ҳисобга олиши шарт.\nSputnik мухбири Тошкент кўчаларида бўлиб, ушбу борада аҳолининг фикри билан яқиндан танишди. Тошкентликларнинг аксарияти Ислом Каримов номини “Тошкент” ёки “Самарқанд” халқаро аэропортига бериш тарафдори. Дунёда бундай мисоллар жуда кўп, масалан АҚШдаги Кеннеди аэропорти ёки Туркиядаги Отатурк аэропорти.\nИжтимоий тармоқ фойдаланувчилари Ислом Каримов номини президент вафоти арафасида очилган Ўзбекистондаги биринчи ёйсимон кўприкка, Тошкент халқаро аэропортига ёки Тошкент шаҳридаги метро бекатларидан бирига бериш фикрларини билдирмоқда.\nТошкент марказий кўчаларидан ёки боғларидан бирини Ислом Каримов номи билан аташ вариантлари ҳам билдирилган.\nШу билан бир вақтда, ўзбекистонликларнинг кўпчилиги пойтахт марказида Ислом Каримовга бағишланган ёдгорлик ва музейдан ташкил топган хотира мажмуаси қуришни таклиф қилишмоқда.\nЎзбекистон ёшлари Каримов номини Тошкент ОТМ ва стадионларидан бирига бериш фикрини билдирмоқда. Бир гуруҳ ташаббускорлар эса президент эрталаб ишхонага кечқурун эса шаҳар ташқарисидаги қароргоҳига доимо ўтиб турган бир неча кўчаларга Ислом Каримов номи беришни таклиф этган.\nИслом Каримов Тошкент аэропорти


ЎзА - Мулоқот самарали бўлди\n06.08.2018 16:33 Чоп этиш версияси\nВилоят раҳбари тумандаги “Камалак” болалар соғломлаштириш оромгоҳида “Yoshlar – kelajagimiz” Давлат дастури доирасида ўтказган мулоқотда ёшлар ўз таклиф ва ғояларини илгари сурди, муаммолари ва фикр-мулоҳазалари билан ўртоқлашди.\nУчрашувда Президентимиз ташаббуси билан қабул қилинган мазкур тарихий дастур ёшларимиз ҳаётида алоҳида ўрин тутадиган, уларнинг келажаги учун янги имкониятлар яратиб берадиган муҳим ҳуқуқий ҳужжат эканлиги таъкидланди. Тижорат банклари масъуллари томонидан ёшларга имтиёзли кредитлар ажратиш тартиби хусусида батафсил маълумот берилди. 10 нафар йигит-қизга фуқаролик паспорти топширилди.\nНавбаҳорлик ёшлар вилоят раҳбаридан асосан тадбиркорлик фаолияти учун кредит олиш ҳамда ер майдонлари ажратишда амалий кўмак сўради.\nТумандаги “World and billion” масъулияти чекланган жамияти раҳбари Ҳ.Ўроқов ўзининг 3 та истиқболли лойиҳаси ҳақида гапириб берди. Хусусан, балиқчилик хўжалиги, интенсив боғ ва плёнка остида томорқачиликни йўлга қўйиш ғояларини илгари сурди. Мазкур лойиҳалар амалга ошса, 50 киши ишли бўлади. “Қалқонота” маҳалла фуқаролар йиғинида яшовчи М.Абдуллаева тикувчилик цехи очиш учун ер майдони ажратилишини сўраб мурожаат қилди. "Янгиҳаёт" маҳалласида яшовчи II гуруҳ ногирони Д.Пирматов иссиқхона хўжалигини кенгайтириш учун 25 миллион сўм миқдорида фоизсиз кредит ажратилишида кўмак сўраб, бунинг натижасида 5 та янги иш ўрни яратишини маълум қилди.\n– Мамлакатимизда ёшларга кенг имкониятлар яратилган, – дейди "Ёш куч" маҳалласида яшовчи О.Йўлдошев. – Учрашувда иссиқхона ташкил этиш лойиҳам вилоят ҳокими томонидан муносиб рағбатлантирилиб, Ўзбекистон ёшлар иттифоқи вилоят кенгаши ҳузуридаги тадбиркорларни қўллаб-қувватлаш маркази фондидан фоизсиз 15 миллион сўм миқдорида кредит маблағи ажратиладиган бўлди.\nУчрашувда қарийб 30 та мурожаат ижобий ҳал этилди. Иш билан банд бўлмаган қизларга 4 та микротўлқинли печ ҳамда 40 дона тикув машинаси топширилди. Ҳунарли ёшларга пайвандлаш ускуналари ҳамда икки нафар ташаббускорга 35 бошдан парранда тарқатилди. Шунингдек, тадбир доирасида ташкил этилган бўш иш ўринлари ярмаркасида 70 нафар ёш мутахассис ишга жойлашиш учун йўлланма олди.


Массаж қилиш қоидалари — Dilkashradio.com\nМассаж қилиш қоидалари\nАссалому алайкум. Азизлар бир неча сафардан буён массаж ҳақида бераётган маълумотларимиз сизларга манзур бўлаяпти деган умиддамиз. Агар профессионал массажчига мурожаат қилишга имкониятингиз бўлмаса, бизнинг массаж ҳақидаги маълумотларимизни тинглаб боринг. Массаж ҳақида кўпроқ маълумотга эга бўлсангиз, ўз-ўзингизни бемалол массаж қилишингиз мумкин бўлади. Бугун массаж қилиш қоидалари билан танишамиз. Ҳар қандай массаж фойдалидир: классик, нуқталарга таъсир этиш, массаж асбоблари билан уқалаш ва ҳокозо. Массаждан кўнгилдагидек натижа олиш учун уқалашнинг қоидаларини билиш керак. Масалан, силаш тинчлантиради, шапатилаш ва муштумлаш тетиклаштириш хусусиятига эга.\nҚисқа, энергик массаж тетиклаштириб, секин ва узоқ вақт қилинган муолажа аксинча, тинчлантиради. Танани умумий массаж қилишда ҳаракатларнинг кетма-кетлиги муҳимдир. Яъни, барча асосий усуллардан кетма-кетлик билан фойдаланиш керак. Масалан, силаш, ишқалаш, силкитиш ва хокозо. Умумий массажни елка-бел соҳасини силашдан бошлаш лозим. Бунда массаж бўйиндан бошланиб, сўнг умуртқага ўтади. Келинг, кимдир ёки ўзингиз қилишингиз мумкин бўлган массаж усуллари ҳақида озгина тушунча бериб ўтамиз. Усуллар асосий ҳамда ёрдамчи турларга бўлинади. Асосийларига силаш, ишқалаш, уқалаш ва силкитиш киради. Силаш. Ҳар қандай массаж силаш билан бошланиб, силаш билан тугайди.\nБу энг қадимий ва самарали усул бўлиб, радикулитдаги оғриқ, қаттиқ бош оғриғи, асабларнинг зўриқишини бартараф этиши, уйқуни яхшилаши, ҳатто кўнгил оғриганда кўз ёшларни босишда унинг ўзигина кифоядир. Силаш чуқур ёки юзаки бўлади. юзаки силаш бир ёки икки қўл кафти, бармоқ учлари иблан бажарилади. Кафт ва бармоқларни баданга қўйиб, озроқ босиб силанади. Қўлларнинг бундай ҳаракатлари танани тинчлантириб, бўшаштиради ва массажга тайёрлайди. Шундан сўнггина чуқур, шиддатли силашга ўтиш мумкин. Бунда кафт икки томондан марказга қараб тез ҳаракатланади. Бу усул лимфа ва қон томирларини уйғотади, терини қиздиради, озиқланишини яхшилайди, ажинларни текислаб, шишларни қайтаради, асабларни тинчлантиради. Силашдан сўнг ишқалашга ўтамиз.\nБунда қўл тери бўйлаб силаш каби «сузмайди”, балки турли томонларга қараб ҳаракатланади. Кўпинча томирлар, пайлар, товон ҳамда қон юришиши қийин бўлган оёқ тагининг бошқа соҳалари ишқаланади. Ишқалаш массаж қилинаётган соҳага қараб бармоқ учлари ёки муштумнинг орқа томони (бармоқ суяклари чиққан жой) билан аста бажарилади. Масалан, елка-бел соҳасини уқалаганда икки қўлнинг бош, кўрсаткич ва ўрта бармоғи билан белдан бўйинга қараб секин ҳаракатланилади. Силашдан сўнг албатта ишқалашга ўтиш керак. Азизлар агар сизларни соғлиқ ва бошқа қизиқарли мавзулар қизиқтирса бизнинг www.najot.com сайтимизга кириб шу ва бошқа маълумотлардан баҳрамад бўлишингиз мумкин. Бу мавзу ҳали ниҳоясига етгани йўқ, кейинги суҳбатимизда массажнинг уқалаш қисми ҳақида суҳбатлашамиз.\nЎзингизга ташхис қўйинг 3 қисм


Аллегри: «Роналду билан ўйиндан олдин гаплашиб олгандик. У бизга 2-бўлимда керак эди»\n«Ювентус» бош мураббийи Массимилиано Аллегри А Серия 1-туридан ўрин олган «Удинезе» (2:2) билан ўйиндан кейин ўз фикрларини билдирди.\nТуринликлар ушбу беллашувда 2:0 ҳисобида олдинда боришаётганди, аммо якунда ғалабани қўлдан чиқаришди. 90+4-дақиқада эса ВАР Криштиану Роналдунинг голини офсайд туфайли бекор қилди.\n«Яхши ўйин ўтказдик. Аммо, афсуски, футболда шундай кутилмаган ҳолатлар бўлиши мумкин.\nКриштиану Роналду билан ҳаммаси жойида. У билан ўйиндан олдин гаплашиб олдик. Унинг қандай ҳолатда эканлигини кўрдим ва баҳсни захирадан бошлашини айтдим. У бизга иккинчи бўлимда керак эди.\nАлбатта, жисмоний жиҳатдан қўшишимиз керак. Олдинда кўплаб ўйинлар бор. Роналду ҳам, бошқалар ҳам етакчилик қилишлари керак. Фаолиятимда илк бор 5 ўйинчи алмаштирдим.\nШчеснининг хатолари? У — ажойиб дарвозабон. Унда техникада эмас, қарор қабул қилишда муаммолар бор. Бундай пайтларда тўпни трибунага тепишнинг уят жойи йўқ», — дея Аллегрининг сўзларини келтиради Sport Mediaset.


17:43 / 04.10.2019 2260 pdf Ўқиш режими + -\n267. Абу Ҳурайра розияллоҳу анҳудан ривоят қилинади:\n«Расулуллоҳ соллаллоҳу алайҳи васаллам айтдилар: «Аллоҳ таборака ва таоло: «Мен шерикларнинг ширкидан беҳожатиман. Ким қилган амалида Мендан бошқани Менга шерик қилса, уни ҳам, ширкини ҳам тарк қиламан», деди».\n268. Абу Ҳурайра розияллоҳу анҳудан ривоят қилинади:\n«Аҳли китоб Тавротни ибронийча ўқиб, мусулмонларга тафсирни арабчада қилишарди. Шунда Расулуллоҳ соллаллоҳу алайҳи васаллам айтдилар: «Аҳли китобларни тасдиқ ҳам қилманг, ёлғончи ҳам қилманг ва «Аллоҳга ва бизга нозил қилинган нарсага иймон келтирдик», денглар».\n269. Анас ибн Молик розияллоҳу анҳудан ривоят қилинади:\n«Расулуллоҳ соллаллоҳу алайҳи васаллам айтдилар: «Илм талаб қилиш ҳар бир мусулмон учун фарздир».\nИбн Можа, Байҳақий «Шуъабул-иймон»да ва Ибн Абдулбарр ривоят қилишган.\n270. Муовия ибн Абу Суфён розияллоҳу анҳудан ривоят қилинади:\n«Набий соллаллоҳу алайҳи васалламнинг: «Аллоҳ кимга яхшиликни ирода қилса, уни динда фақиҳ қилиб қўяди. Албатта, Аллоҳ беради, мен тақсимловчиман, холос, Албатта, бу умматнинг иши Қиёмат қоим бўлгунча мустақимликда бардавом бўлади ёки то Аллоҳнинг иши келгунича», деяётганларини эшитдим».\n271. Касир ибн Қайсдан ривоят қилинади:\n«Дамашқ масжидида Абу Дардо розияллоҳу анҳу билан ўтирган эдим. Унинг олдига бир одам келди ва: «Эй Абу Дардо, ҳузурингга Расулуллоҳ соллаллоҳу алайҳи васалламнинг шаҳарларидан Расулуллоҳ соллаллоҳу алайҳи васалламдан ривоят қилишинг ҳақида менга хабари етган ҳадис учун келдим. Ҳожат учун келмадим», деди.\n«Мен Расулуллоҳ соллаллоҳу алайҳи васалламнинг қуйидагиларни айтганларини эшитдим: «Ким илм талаб қилиш йўлига юрса, Аллоҳ унга жаннат йўлини осон қилиб қўяди. Албатта, фаришталар толиби илмни рози қилиш учун қанотларини қўяди. Албатта, олимга осмондаги зотлар, ердаги зотлар, ҳатто сувдаги балиқлар ҳам истиғфор айтади. Олимнинг обиддан фазли худди ойнинг бошқа юлдузлардан фазлига ўхшайди. Албатта, олимлар набийларнинг меросхўрларидир. Албатта, набийлар динорни ҳам, дирҳамни ҳам мерос қолдиришмаган. Албатта, улар илмни мерос қолдиришган. Ким ўшани олса, улуғ насибани олибди».\nAzamat 23:11 / 05.10.2019\nАссалому алайкум ва раҳматуллоҳ! Барчамизга Расулуллоҳ саллаллоҳу алайҳи васалламнинг меросларини олишликни Аллоҳ насиб қилсин!!!\n12:05 / 05.10.2019 4353\n09:56 / 05.10.2019 1095\nСийрат дарслари (152-дарс). Яхшиларингиз аҳлига яхшиларингиздир\n559. Муовия ибн Ҳайда Қушайрий розияллоҳу анҳудан ривоят қилинади.Эй Аллоҳнинг Расули, бизларнинг ҳар биримизда хотинининг нима ҳаққи бор, дедим. .Таомлансанг, уни давоми...\n1144 18:23 / 03.09.2021\n949 12:03 / 30.05.2020\nБомдод ва Аср намозининг аҳамияти\nЖарийр розияллоҳу анҳудан ривоят қилинади.Набий соллаллоҳу алайҳи васаллам билан бирга эдик. Кечаси ойга назар солдиларда.Албатта, сизлар Роббингизни мана шу давоми...\n1575 10:00 / 19.04.2020\n9419 17:05 / 27.10.2019


Ўзбекистон чегарадаги воқеага изоҳ берди\nЎзбекистон Миллий хавфсизлик хизматининг Давлат чегарасини қўриқлаш қўмитаси Қирғизистон билан чегарада рўй берган воқеа хусусида изоҳ берди.\nПайшанбага ўтар кечаси рўй берган ҳодисада Ўзбекистон чегарачиси 37 ёшли қирғизистонликни отиб ўлдирган эди.\nЎзбекистон чегара хизмати 21 июн куни эълон қилган баёнотга кўра, 19 июн куни тунда Қирғизистон тарафидан учта автомашина Фарғона вилоятининг Гулпиён аҳоли пунктидаги "Охунхўжа" қабристони ёнида давлат чегарасини бузиб, Ўзбекистон ҳудудига кирган.\nЎзбек чегарачиларининг огоҳлантириб, ҳавога ўқ узганига эътибор бермаган чегара бузувчиларнинг машиналари ўққа тутилган, дейилади яна расмий хабарномада. Автомобилларнинг биттаси тўхтаган, иккитаси Қирғизистон ҳудудига қайтиб кетгани айтилмоқда.\nЎзбекистон Давлат чегарасини қўриқлаш қўмитаси маълумотига кўра, шундан сўнг Қирғизистон томонидан келган 30га яқин киши ўзбек чегарачиларини тошбўрон қила бошлаган. Натижада бир чегарачи оғир жароҳатлар олган.\nҚирғизистонликлар яраланган ўзбек чегарачисини Қирғизистон ҳудудига олиб кетмоқчи бўлгани, бироқ ёрдамга келган Ўзбекистон ҳарбийлари бунга йўл қўймаган, дейилади яна баёнотда.\nАвтомобилни ташлаб Қирғизистон ҳудудига қочиб кетган қонунбузар олган жароҳатларидан ҳалок бўлган.\nДавлат чегарасини қўриқлаш қўмитасининг билдиришича, қонунбузарлар автомобилларда Ўзбекистон ҳудудига контрабанда молларини олиб кирмоқчи бўлган.\nЎзбекистон-Қирғизистон чегарасида бу каби кўнгилсиз ҳодисалар тез-тез содир бўлади.


Жаҳон 00:48 / 08.02.2020 41036\nАҚШ “Марказий Осиёни барқарорроқ ва фаровонроқ қилишни” режалаштирмоқда, шу билан бирга минтақанинг 5 та давлати билан ҳамкорлик “АҚШ қадриятларини илгари суришга кўмак беради”. Шу муносабат билан АҚШ Марказий Осиёга 9 млрд долларлик ёрдам ажратишга қарор қилди.\nБу ҳақда АҚШнинг Марказий Осиё бўйича янги стратегиясида айтилган.\nАҚШ давлат департаменти сайтида эълон қилинган ҳужжатда Марказий Осиё доимо Европа ва Осиё ўртасидаги цивилизацияларнинг стратегик ва тижорий чорраҳаси бўлгани таъкидлаб ўтилган.\nАҚШнинг бу минтақадаги асосий стратегик қизиқиши барқарорроқ ва фаровонроқ, сиёсий ва иқтисодий манфаатларини эркин тарзда ҳамда турли ҳамкорлар билан ўз шартлари бўйича хавфсизлик манфаатларини кўзлай оладиган Марказий Осиёни яратишга қаратилган.\n“Минтақанинг барча 5 давлати билан ҳамкорлик ва яқин алоқалар АҚШнинг қадриятларини илгари суришга кўмак беради ва минтақа бўйича қўшнилар таъсирига посанги бўлиб хизмат қилади. АҚШда бизнес учун имкониятларни кенгайтириш Марказий Осиёнинг иқтисодий равнақ топишига кўмак беради ҳамда АҚШдаги бандлик ва саноатни қўллаб-қувватлайди”, дейилган янги стратегияда.\nАҚШ ҳукумати ушбу стратегияни амалга ошириш доирасида тинчлик ва хавфсизлик, демократик ислоҳотлар ва иқтисодий ўсишни қўллаб-қувватлаш ҳамда гуманитар эҳтиёжларни қондириш учун 9 млрд доллардан кўпроқ тўғридан-тўғри ёрдам тақдим қилди.\nШунингдек, Марказий Осиёни ривожлантириш учун кредитлар, займлар ва техник ёрдам кўринишида яна 50 млрд долларга яқин маблағ ажратилади.\nАҚШнинг Марказий Осиё бўйича стратегиясининг устувор вазифалари Афғонистонда террорчиликка қарши курашиш ва барқарорликни таъминлаш билан боғланган. Шу муносабат билан АҚШ қуйидагиларни режалаштирмоқда:\n- Марказий Осиё давлатларининг суверенитети ва мустақиллигини ҳам алоҳида, ҳам минтақа кўламида қўллаб-қувватлаш ва мустаҳкамлаш;\n- минтақада террорчилик таҳдидларини камайтириш;\n- Афғонистонда барқарорликни кенгайтириш ва қўллаб-қувватлаш;\n- Марказий Осиё ва Афғонистон ўртасидаги алоқани рағбатлантириш;\n- қонун устуворлиги ва инсон ҳуқуқларига амал қилиш тизимини ислоҳ қилишда кўмаклашиш;\n- Марказий Осиё ривожланишида АҚШ инвестицияларига кўмаклашиш.


Ўзбекистонлик "Пеле" легионерга айланмоқчи!\n7 ноябрь, 2020, 07:14\nУнинг учун "Насаф"даги охирги фаолияти бўлиши мумкин.\n“Насаф” яна ўзининг ёшлари билан барчани ҳайрон қолдиришда давом этмоқда. Турнир жадвалига қаранг, бу клуб “Пахтакор”дан сўнг иккинчи ўринда боряпти.\nҚаршиликларнинг истеъдодли ҳужумчиси Бобур Абдуҳолиқов эса “Пахтакор”даги “ҳамкасби” Драган Черандан кейин тўпурарлар пойгасида иккинчи ўринда.\nБобурни “Пеле” деб аташларини биласизми? Ўзбекистонлик “Пеле” ушбу мавсумда ажойиб ўйинларию, голлари билан олқишларга сазовор бўлиб келяпти. Тўпурар ҳужумчи ўзининг энг яхши мавсумларидан бирини ўтказяпти.\nҚолаверса, унинг ўзига яраша мақсадлари ҳам бор. Sports.uz мухбири у билан бир қатор қизиқарли мавзулар бўйича суҳбатлашди.\n- Сизга қизиқадиган мухлислар кўп ва улар Абдуҳолиқов футболга қай тариқа кириб келганига ҳам беэътибор эмас...\n- Болалигимда уйдагилар менга тўп совға қилганди. Тўпни ўйнайверганимдан футболга меҳрим тушиб қолган. Натижада маҳаллаларда ва мактабларда дўстларим билан футбол ўйнаб, бу спорт турига қизиқишим янада ортиб кетган. Мактабдаги жисмоний тарбия ўқитувчимиз футболга бўлган меҳримни кўрганидан сўнг, ота-онамга мени футбол-интернатига олиб боришларини айтган. Шу сабабли мени Қашқадарё футбол-интернатига олиб борганлар. У ерда бир йил таҳсил олганимдан кейин мени “Насаф” клуби академиясига қабул қилишган. Мураббийларим - Умар Раҳматуллаев ва Жасур Ибрагимов эди.\n- Тушунарли. Ўтган вақт давомида “Насаф”нинг етакчиларидан бири даражасига кўтарилдингиз. Бу мавсумда эса энг яхши ўйинларингизни кўрсатяпсиз. Клуб ҳам шунга яраша кўпчилик кутмаган натижани қайд этяпти...\n- Ҳар доим жамоамиз билан совринли ўринлар учун курашамиз. Мавсум олдидан кўпчилик ёш таркибимизни кўриб, бу мақсадимизга эришишимизга ишонмаслиги мумкин эди. Лекин чемпионат якунланишига тўрт тур қолганда ҳаттоки тўрт очко фарқи билан 2-ўринда кетяпмиз. Бир нарсани айтаман: чемпионат бошланишидан олдин жамоадошларимиз билан совринли ўринлар учун курашишга келишиб олгандик. Чунки бундай вазифани бажаришга ҳар томонлама кучимиз етишини билардик. Тўғри, балки мавсум олдидан “Насаф”нинг ушбу натижасини ҳеч ким кутмагандир. Бундай ўйинларимиздан кейин совринли ўринлардан бирини қўлга киритмасак, мухлисларимиз қаттиқ хафа бўлади.\n- “Насаф” бу мавсумда бир бош баланд сакраяпти, деган фикрларга қўшиласизми?\n- Албатта, бу фикрга қўшиламан. Нега деганда, жамоамиз янада шаклланди. Шуларни ҳисобга олганда, “Насаф”ни бир бош баланд сакради, дея бемалол айта оламан.\n- Ҳозирга қадар 16 та гол урдингиз ва тўпурарлар баҳсида ҳам худди клубингизга ўхшаб иккинчи ўринда кетяпсиз. Олдинда Драган Черан 19 та гол билан пешқадамлик қиляпти. Қолган тўртта турдан кейин уни қувиб ўта оласизмикин?\n- Тўғри, тўпурарлар орасида иккинчи ўриндаман. Яна тўртта тур қолган бўлса, барча ўйинларда максимал даражада кўпроқ голлар киритишга ҳаракат қиламан. Албатта, ҳар доим тўпурар бўлиш менинг мақсадларимдан бири. Футболда эса ҳамма нарса бўлиши мумкин. Балки бу йил тўпурарликни қўлга киритарман?!\n- Черан билан тўпурарлик учун баҳслашиш сизга қийинчилик туғдирмаяптими? Ёки аксинча, у сизда қўшимча иштиёқ уйғотяптими?\n- Назаримда, тўпурарлар пойгасида курашиш ҳар бир ҳужумчи учун мотивация. Мен шу пайтгача тўпурарликка ҳаракат қилиш учун ҳеч кимдан қўрқмаганман.\n- Сизни таниганлар ва билганлар “Пеле” деб чақиришади. Бу ном ўзингизга ёқадими?\n- Пеле – футбол қироли. Мени шу ном билан чақиришлари кўпроқ гол уриш учун мотивация беради.\n- Футбол оламидаги энг таниқли шахслардан бирининг номи билан сизни аташлари ўзингизга катта мажбурият юклаб қўймайдими?\n- Ёшликдан бирга катта бўлган ўртоқларим “Пеле” деб чақиришади. Йўқ, бу ном менга босим ўтказмайди. Чунки у футбол қироли эканини ҳамма билади. Юқорида айтганимдек, барибир бу менга кўпинча катта иштиёқ беради.\n- “Насаф”да иқтидорлар жуда кўп ва уларнинг бир нечтаси хорижга ёки ўзимизнинг етакчи клубларга кетди. Бобур Абдуҳолиқов қачон легионерга айланади, деган савол ҳам кўпчиликни қизиқтиряпти...\n- “Насаф” футбол академиямиздан кўплаб иқтидорли ёшлар етишиб чиқмоқда. У ердаги ишлаш тизимини тўғри йўлга қўйилгани ҳам ўз самарасини беряпти. Рўзиқул Бердиев эса яна бир бор ёшлар билан қандай ишлай олишини ҳаммага кўрсатиб қўйяпти. Айнан ушбу мураббийнинг ҳам менинг катта футболга кириб келишимда ҳиссаси беқиёс. Ўзимни кўрсатишимда ҳам кўпроқ имконият яратиб берган. Легионер бўлиб тўп суриш ҳар бир футболчининг орзуси бўлса керак. Худо хоҳласа, менга ҳам хориждан жиддий таклифлар бўлса кўриб чиқаман.\n- Бу сизнинг “Насаф”даги охирги мавсумингиз бўлиб қоладими?\n- Ҳа, ростдан менинг “Насаф” жамоасидаги охирги йилим бўлиши мумкин.\n- Фараз қилайлик, сизга Ўзбекистоннинг энг кучли клуби – “Пахтакор”дан таклиф бўлса, у ерда тўп сурармидингиз?\n- Ўзбекистон чемпионатидан кўра, фаолиятимни легионер бўлиб давом эттиришни кўпроқ хоҳламоқдаман ва бу мен учун янада қизиқроқ.\n- Ўзингизга қолса, қайси чемпионатда иштирок этишни истайсиз? Умуман, аниқ такифлар бўлганми?\n- Менга таклифлар бўлган, лекин бу ҳақида мендан кўра, клуб раҳбарлари яхшироқ билишади. Ўзимга қолса, легионер сифатида ўша мақсади жиддий бўлган клубга борган бўлардим.\n- Болалигингиздан ҳужумчи бўлиб келганмисиз? Бу позицияда кўпроқ қайси футболчилар сизни илҳомлантирган?\n- Ёшлигимдан ҳужум чизиғида ҳаракат қилиб келганман. Менга Дидье Дрогба, Фернандо Торрес, Серхио Агуэро, Харри Кейн, Роберт Левандовский сингари кучли ҳужумчиларнинг ўйинлари жуда ёқади.\n- Аксарият мутахассислар ҳамда мухлислар “Насаф”нинг ўйинларини кўриб завқланишини таъкидлайди. Ўзингизга чемпионатимизда кўпроқ қайси жамоаларнинг ўйинларини кузатиш ёқади?\n- Аввало биз ўйнаётган футболга қисқача тўхталсам, Рўзиқул ака Бердиев ҳамма вақт замонавий ўйин кўрсатишимизни ёқтиради ва шунга ўргатади. Айниқса, тезкор, ҳужумкор ва жамоавий бўлиб ҳаракат қилишимизни хоҳлайди. Аммо ҳар доим бошқа жамоаларнинг ўйинларини кузатиб боришга имкон бўлмай қолади. Барибир кўплаб жамоаларимиз ажойиб ҳаракат қилади.\n- Сиз билан терма жамоа мавзусида гаплашмасак ҳам бўлмасди. Охирги пайтларда Вадим Абрамовнинг эътиборини яна қозоняпсиз ва натижада сизни ҳам бош жамоамиз йиғинларига чақирмоқда. Хўш, Бобур Абдуҳолиқов “Насаф”даги сермаҳсул ўйинларини миллий терма жамоамизда ҳам кўрсата оладими? У ерда сизни қандай қўллаб-қувватлашяпти?\n- Мени ҳам миллий терма жамоага таклиф қилишларини жуда хоҳлагандим. У ердаги барча футболчилар билан дўстона муносабатдаман. Менимча, жамоага киришиб кетишим қийин кечмайди. Албатта, миллий терма жамоада тўп сураётганингиздан кейин у ерда жиддий рақобат бўлади. Бу рақобат эса сизни фақат ўсишга ёрдам беради.\n- Вадим Абрамов билан Рўзиқул Бердиев ўртасида қандай фарқ бор, деб ўйлайсиз?\n- Абрамов билан ҳали кўп ишлаганим йўқ. Шунинг учун ҳали бу мураббийнинг иш услуби ҳақида кўп нарсаларни билмайман. Бердиев тўғрисида юқорида тўхталдим, у кўпроқ замонавий футболни ёқтиради.\nkamida rassiyaga ót\nSenga maslahatim Ukam osiyo jamoalariga o‘tma nima bo‘lsa ham yevropaga ket osiyoda yo‘q bo‘lib ketasan yevropa kulblarining skautkari arab Hitoy yoki Koreya chempionatini kuzatishmaydi Belarusiya yoki Ukraina shu yoqqa ket


18 Янв 2019 15279\nЎтган йилнинг ноябрь ойида Бекобод Тиббиёт бирлашмасининг юқумли касалликлар шифохонасига 8-сонли болалар боғчаси тарбияланувчиларидан бир гуруҳи «овқатдан заҳарланиш» ташхиси билан олиб келинган эди. Худди шу ҳолат мени пойтахтимиз мактаб ошхоналарига бориб, фарзандларимиз нималар истеъмол қилаётгани билан қизиқиб кўришга ундади.\nАксарият ота-оналар фарзандларини мактабга билим олиш учун жўнатаётиб, уларнинг ўқиш пайтида оч қолиб кетмаслиги ҳақида ҳам ўйлайди. Кимдир боласининг сумкасига олдиндан олма, печенье солиб қўяди, айримларга боласининг бирон нима еб олиши учун қўлига пул тутқазиш қулайроқ кўринади. Бундай ота-оналар мактаб ошхоналари ошпазларининг ўз ишига ҳалол ва виждонан ёндашишига ишонишади. Аммо бу тўғримикан?..\nЎзбекистон Республикасининг 0288-10-сонли Санитария қоидалари ва меъёрларига мувофиқ ўқув муассасалари ошхоналарида қуйидаги озиқ-овқатлар, таомларни ва кулинария маҳсулотларини тайёрлаш ва сотишга йўл қўйилмайди: гамбургер, чизбургер, хот-дог, сосиска ва колбаса, печда пиширилган булочкалар, чипслар, кириешка ва хрустяшкалар, газланган ичимликлар, уйда (саноатда эмас) тайёрланган исталган озиқ-овқат тури, кремли қандолат маҳсулотлари, ёғда қовурилган ун маҳсулотлари, аччиқ соуслар, кетчуп, майонез, егулик консервалар, маринадланган мева-сабзавотлар, табиий қаҳва, тонус ва қувватни оширувчи ичимликлар, сақич ва бошқалар.\nАниқланишича, пойтахт мактабларида овқатланишни ташкил этувчи масъулларнинг ҳаммаси ҳам юқорида келтирилган қоида ва меъёрлар билан таниш эмас экан.\nБир пайтлар ўзим ўқиган Чилонзор туманидаги 182-мактабни эслайман. Мактабга кираверишдаёқ печда тайёрланган пишириқ ва какаонинг ҳиди димоққа уриларди. Эски қадрдон маконимга боришга қарор қилдим. Ҳеч нима ўзгармабди... Ўша эски, иштаҳани қитиқловчи таниш ҳидлар ҳалиям кенг ва шинам мактаб ошхонасига чорлайди. Миробод таманидаги 175-мактабда эса буфетнинг қайси тарафда эканини дарров аниқлай олмадим.\nБинога киришим билан бор-йўғи бир неча столга кўзим тушди (худди шу тумандаги 147-мактаб болалари ҳам шу ерда ўқишади (мактаб август ойидан бери капитал таъмир учун ёпиб қўйилган). Жуда ғалати кўриниш – жамоа шунчалик катта, зал ҳам кенггина, аммо столлар бор-йўғи 16 кишига мўлжалланган. Нималар сотишаётганини кўриш учун витринага яқин бордим. Унга эса сабзили гамбургер, ёғда қовурилган картошкали перашка, сабзили салат солинган пегодилар, орасига сосиска солинган пишириқлар, кириешка, газланган ичимликлар, конфетлару шоколадлар қўйилган. Юқоридагиларнинг барини ўқув муассасаларида сотиш тақиқланган. Бундан ташқари, СВЧ-печнинг очиқ, ҳеч нима билан ҳимояланмаган симлари ўқувчилар келадиган томонга қараган, электрга ҳам ўша ерда, столнинг устида, болалар қўл узатса етадиган масофада улаб қўйилган. Техника хавфсизлиги бўйича бунга йўл қўйилмаслиги керак. Ҳатто, полда ҳам ошпазларни ток урмаслиги учун диэлектрик тўшама йўқ. Энди қисқагина танаффус пайтида имкони борича пештахтага яқинроқ боришга интилаётган, тўғрироғи, ўзини ураётган болаларни ўзингиз тасаввур қилаверинг. Болалар ошхонасига боришдан олдин исм-шарифларини келтирмасликни сўраган бир нечта ота-она билан мулоқотда бўлдим. Маълум бўлишича, улар мактаб маъмуриятига бир неча бор чипс, кириешка ва бошқа шу каби зарарли маҳсулотларни сотмасликларини сўрашган. Аммо ҳеч қандай натижа бўлмабди. Оналардан бири болалар овқатланиши учун масъул мактаб тиббий ҳамширасини топиб гаплашмоқчи ҳам бўлибди, аммо уни тополмабди.\nАммо қизиғи шундаки, мактабга газета вакили келишини эшитибоқ тиббий ҳамшира қаердан бўлса ҳам етиб келди. Безовталанган ҳолда барча маҳсулотларнинг янги эканини тушунтира кетди. Бизнинг бундай маҳсулотларнинг мактаб ошхоналарида сотилиши тақиқлангани ҳақидаги эътирозимизга ушбу маҳсулотларни болаларнинг яхши кўришини ва улар орасида кетчуп ва майонез йўқлигини айтди. Унда ёпилмаган, усти очиқ турган маҳсулотлар борасида нима деса бўлади? Витрина-музлаткич ҳақида айтмаса ҳам бўлади – унинг ўзи йўқ. Ота-оналардан бири тиббий ҳамширага ўтган йилги Бекобод ҳодисасини эслатди. Бироқ бунга ҳам қулоқ солинмади ва мактабда бу бинони кўришга ҳаққимиз йўқлигини бот-бот эслатишда давом этилди.\nУнда истеъмолчи (айни вазиятда мактаб ўқувчилари) кўрсатилган хизматлар сифатини қандай текшириб кўра олади? Суткалик намунаси ҳақидаги саволимиз ҳам очиқ қолди.Яъни болалар заҳарланиб қолган вазиятларда лабораторияга микробиологик тадқиқот учун тайёр таомларни санитария қоидалари ва меъёрларига тўғри келиш-келмаслиги текширадиган ҳеч нима бўлмайди!\n(Суткалик намуна таом порцияси тўлиқ ҳажмда – 100 граммдан кам бўлмаган миқдорда салатлар, суюқ ва қуюқ таомлар, гарнирлардан олинади. Улар қозон (тарқатиш жойи)дан стерилланган (ёки қайнатилган) қошиқ ёрдамида шиша ёки металл қопқоғи зич ёпиладиган стерил (ёки қайнатилган) шиша идишга солинади. Ва намуна махсус музлатгич ёки музлатгичда бунинг учун ажратилган жойда +20...+60С даража ҳароратда 24 соатдан кам бўлмаган муддатга (дам олиш ва байрам кунлари бунга кирмайди) сақлаб қўйилади).\nБор масъулиятни тиббий ҳамширага ағдаришга ҳаракат қилган ўқув муассасаси маъмурияти билан ҳам суҳбат бўлиб ўтди. «Бу унинг ошхонаси, нима қилишни ўзи билади», эмиш! Ўқув муассасаси директори мактаб буфети ассортименти қанақалигини, егуликлар қандай ҳолатда сотилаётгани ва энг асосийси, Санитария қоидалари ва меъёрлари ҳақида мутлақо билмас экан. Бундай вазиятда ота-оналар қандай йўл тутиши керак? Уларнинг саволларига ким жавоб беради?\nАйланишда давом этамиз. Чилонзор туманидаги 217-мактаб. Фойега кирганданоқ ёшлигинг эсингга тушиб кетади: яхши жиҳозланган ошхонада ҳар бири алоҳида пакетларга солинган янги пиширилган булочкалар териб қўйилган. Суюқ овқатга – карам шўрва, қуюғига – ош. Нархлар ҳам чўнтакбоп. Овқат сузиб берилгач, витрина-музлатгичдан янги салат олиб беришади. Суткалик намуна ҳақидаги саволимга нафақат қониқарли жавоб олдим, балки зарурий ҳужжатларни ҳам кўрсатишди: тиббий ҳамшира ҳам ортиқча гап-сўз қилгани йўқ. Мактаб ошхонаси ишидан ота-оналар ҳам мамнун экан. Тўғри-да, улар фарзандларининг уйдан ташқарида ҳам соғлом овқатлар истеъмол қилаётганидан хотиржам. Олтинчи синфда ўқийдиган бир болани тўхтатиб, ундан ошхонага тез-тез кириб турадими-йўқми қизиқдим. У эса хотиржамлик билан: «Ҳар куни кираман. Бувим узоқда яшайди, ота-онам ишда бўлади. Уйда овқатни иситиб, сўнг идиш-товоқни ювиб қўйишга эринаман. Ота-онам шусиз ҳам, ҳар куни чўнтак харажати беришади. Мен эса уни тушликка сарфлайман». Бу орада олдимизда беш-олтита қизиқувчан болакайлар йиғилиб қолди ва суҳбатимизга аралашишди. Айтишларича, улар буфетга таомларнинг арзонлиги учун эмас, балки мазали тайёрлашгани учун ҳам келишаркан. Бунинг яна бир қулайлиги бор– тағин ичгинг келса, ошпазлар бепул чой қуйиб бераверишаркан. Бу болалар овқатлангандан сўнг жумракка югуриб, совуқ сув ичмасликлари учун, албатта.\nМиробод туманидаги 60-мактаб ошхонаси ҳам бизни хурсанд қилди. Пишириқларнинг тури кўп. Иссиқ овқатлар ҳам пиширишади. Турли газланган салқин ичимликлар ва кириешкалар йўқ!\nМақола тайёрланиши чоғида 175-мактабда меҳмон сифатида ўқиган 147-мактаб ўқувчилари яна «ўз уйи»га қайтишибди. Ҳаммаёқ тоза, чиройли, янги мебеллар. Аммо битта «лекин»ни бор: сифатли овқатланишни барибир ташкиллаштира олишмабди. Тўғри, иссиқ ва мазали овқат тайёрланади, бироқ улар билан бир қаторда зарарли фастфудлар ҳам сотилмоқда. Бола танаффусда орасига сосиска солинган булочкани егач, мактабдан уйига бир аҳволда кириб келади, яъни заҳарланиш аломатлари билан. Болакайнинг ота-онаси тез ёрдам чақришди ва у заҳарланишнинг оғир тури билан шифохонага ётқизилди.\nP.S.Бунда 12 ёшли ўқувчи жабр кўрган. Энди ҳурматли директорлар бунга нима деб жавоб бераркан? Болалар шу таомларни яхши кўради, дебми? Буфетда сотилаётган гамбургерлар орасида кетчуп ва майонез йўқ, дебми?\nХуллас, айрим ўқув муассасалари раҳбарларининг ушбу ҳолатдан кейин мактаб ошхонасини қаттиқ назорат остига олишларига ишониб қоламиз.\nРеспублика Давлат санитария-эпидемиология назорати марказининг Болалар ва ўсмирлар гигиенаси бўлими олий тоифали санитар шифокори Рауф Қосимовдан юзага келган вазиятни изоҳлаб беришини сўрадик:\n- Мактабларда ўқувчилар учун овқатланишни ташкил этиш – нафақат болаларнинг яхши кайфиятини, балки ўқитиш самарадорлигининг ошишини ҳам белгилаб берадиган таълим тизими фаолиятининг муҳим йўналишларидан бири ҳисобланади. Турли касалликларнинг олдини олишда овқатланиш маданияти улкан аҳамиятга эга. Ушбу масала мактаб ўқувчилари учун долзарб ва у шифокор, педагог ва ота-оналарда ҳам қизиқиш уйғотиши табиий. Зеро, 17 ёшга қадар боланинг ривожланиши ўзи бўлган муҳитга кўп жиҳатдан боғлиқ. Айнан, организмнинг жуда тез ўсиши ва ижтимоий адаптацияси мактаб даврларида кечади. Бу эса жуда катта маънавий ва руҳий куч, яхши жисмоний тайёргарликни талаб этади. Саккизинчи синфдан бошлаб, ҳар ўқув йилида 17 соат соғлом турмиш тарзи дарслари ўтилади.\n- Мактабда овқатланиш тизимини ким назорат қилиши керак?\n- Ўзбекистон Давлат бош санитар врачининг 2010 йил 18 сентябридаги қарорига мувофиқовқатланиш блокларининг мос санитария-техник ҳолатини таъминлаш ва ўқувчиларнинг сифатли ва рационал овқатланишини ташкил этиш, шунингдек, ижарага махсус бино ажратгач, ижарачиларнинг овқат тайёрлашини назорат қилиш,мактаб директори ва ҳамшира зиммасига юклатилган.\nПрезидентимизнинг 2018 йил 27 июлдаги «Тадбиркорлик субъектларининг ҳуқуқлари ва қонуний манфаатларини ҳимоя қилиш тизимини янада такомиллаштириш чора-тадбирлари тўғрисида»ги фармонига мувофиқ хўжалик субъектларини текшириш максимал даражада қисқартирилди. СЭС вакиллари лаборатория тадқиқотлари учун ҳар уч ойда бир марта озиқ-овқат маҳсулотлари ва тайёр овқатлардан намуна олишлари мумкин. Ҳар ярим йилда – ходимларнинг тиббий кўрикдан ўтгани ҳақида маълумотномаларнинг бор-йўқлиги текширилади.\n- Мактаб ошхонаси учун суткалик намуна олиш шартми?\n- Шарт. Буни назорат қилиш эса тиббий ҳамширанинг ваколатига киради. Афсуски, биз жойларда тез-тез бунга риоя қилмасликка дуч келамиз. Бироқ улар лоқайдлиги туфайли бутун бошли гуруҳларнинг овқатдан заҳарланиши ва ичак хасталиклари юзага келаётган шахсларнинг масъулиятини қонунчилик тартибида ошириш мумкин, деб ҳисоблайман. Агар улар бундай ишлар учун жаоланишини билса, ўз ишига бутунлай бошқача ёндаша бошлайдилар.\n- 175-мактабдаги вазиятни қандай изоҳлаган бўлардингиз?\n- Бу вазиятда тиббий ҳамшира ва мактаб директори жавобгарликдан қочган. Тўғри, болаларга кирешка, чипс, газланган ичимлик, конфетлар жуда ёқади, аммо ўзлари уларнинг зарарли эканини билишмайди. Бундай маҳсулотлар тақиқланган, чунки таркибида хушбўйлантиргичлар, таъм берувчи ва таъмни кучайтирувчи воситалар, бўёқлар, юмшатгичлар, консервантлар ва бошқа қўшимчалар мавжуд. Бола организмига бундай кимёвий бирикмалар тўғри келмайди. Бундан асаб, қон ва эндокрин тизими азият чекади. Аллергик касалликлар тез-тез учрайдиган ҳодисага айланди. Болалар кун давомида нима истеъмол қилганини унутиб қўядилар ва шу боис ҳам унга нима салбий таъсир кўрсатганини аниқлаш қийин кечади.\n- Ёғда қовуриб пиширилган перашка, пончиклар нега тақиқланган?\n- Бу таомлар бир пиширганда бир йўла ҳаммаси ишлатилиб кетмайдиган кўп ўсимлик ёғида қовурилади. Қовуриш жараёнида унга хамир ва гўшт парчалари, ун тушади. Амалда ошпазлар бу ёғдан бир неча кун, ҳатто, ҳафталаб фойдаланадилар. Бундай ёғда тўпланиб қолган канцерогенлар турли касалликларни, жумладан, саратонни ҳам келтириб чиқариши мумкин. Шу боис ҳам мактабда болалар қандай овқатларни истеъмол қилаётганига жиддий эътибор қаратиш керак.\nШу ўринда ота-оналарнинг ҳам мактабга боргач, ошхонасига кириб, қандай маҳсулотлар сотилаётганига эътибор беришини, бирон нотўғри ишни аниқлашса ёки нимадир шубҳа уйғотса, ваколатли инстанцияга бу ҳақда мурожаат қилишларини истардим.


Главная > Новости > Ҳунармандчиликнинг янги йўналишлари ривожланмоқда\nОта-боболаримиздан мерос ҳунармандчилик мустақиллик туфайли қайта тикланди, соҳа вакиллари қадр топди. Ҳунармандларимиз яратаётган маҳсулотлар аллақачон жаҳон бозорида ўз ўрнини эгаллаган. Вилоятимизда ҳам мазкур соҳа жадал ривожланиб, улар сафи тобора кенгаймоқда.\nВоҳамизда жорий йилда ҳунармандчиликни ривожлантириш ҳисобидан қиймати 7 миллиард сўмга яқин 220 лойиҳа амалга оширилиб, 460 дан зиёд иш ўрни яратилади. Давлатимиз раҳбарининг 2017 йил 17 ноябрдаги "Ҳунармандчиликни янада ривожлантириш ва ҳунармандларни ҳар томонлама қўллаб-қувватлаш чора-тадбирлари тўғрисида"ги фармони бу борада муҳим дастуриламал бўлаётир.\n— Соҳага қаратилаётган алоҳида эътибор, кўрсатилаётган ғамхўрлик ҳунармандларимизни янгича руҳ, куч-ғайрат билан ишлашга, бетакрор санъат асарлари яратишга ундамоқда, — дейди "Ҳунарманд" уюшмаси вилоят бошқармаси бошлиғи Ж. Жумаев. — Мазкур фармон асосида уюшма аъзоларига бир қатор имтиёз ва енгилликлар берилди. Жумладан, қатъий белгиланган солиқ ҳамда ёшга доир пенсия ва нафақа олувчиларнинг бюджетдан ташқари Пенсия жамғармасига суғурта бадали тўловларидан тўлиқ озод этилди, ҳунармандларга ўз маҳсулотларини экспорт қилишдан тушган хорижий валютани эркин тасарруф этиш имконияти берилди. Бундан ташқари, аъзоларга "ноль" харид қийматида сотиладиган давлат мулки объектларининг бошланғич инвестиция мажбуриятлари билан очиқ савдоларга қўйилмасдан тўғридан-тўғри шартнома асосида сотилиши белгилаб қўйилди.\nВилоятимизда 1 минг 15 нафар ҳунарманд 30 йўналишда фаолият юритмоқда. Жорий йилнинг шу давригача уюшманинг 209 нафар аъзосига 5 миллиард сўмдан зиёд имтиёзли кредит маблағлари ажратилди. Айни пайтда ҳунармандчиликни ривожлантириш ҳисобидан амалга ошириладиган лойиҳаларнинг манзилли дастури асосида бир қатор ишлар олиб борилмоқда.\nБунинг эвазига оёқ кийим ишлаб чиқариш, тикувчилик, темирчилик, новдадан ҳунармандчилик маҳсулотлари, теридан турли буюмлар ва оёқ кийимлар тикишни йўлга қўяяпти.\nХалқимизнинг бетакрор ҳунармандчилик намуналари маҳоратли ва зукко ёшларимиз томонидан ҳам муносиб давом эттирилмоқда. Нурота туманида яшовчи каштадўз Зарина Сафарова ёш ҳунармандлардан биридир. У яратган кашталарда нафислик, ўткир ва ёрқин ранглар акс эттирилган. Моҳир каштадўз тиккан сўзанадаги табиий тасвирларнинг қоқ марказидаги анор гули, теварагидаги нақшинкор йўл-йўл чизиқлар ҳаёт давомийлиги, инсондан фақат яхшилигу эзгу ном қолишини эслатади гўё. У "Устоз-шогирд" анъаналари асосида 20 дан зиёд ёшга каштачилик сирларини ўргатмоқда.\n— 10 йилдан буён бу касб ҳаётимнинг мазмунига айланган, — дейди З. Сафарова. — Биринчи устозим — онам "Қунтинг бор, агар астойдил меҳнат қилсанг, барака топасан", деган эдилар. Шу гапларга амал қилиб, кам бўлмадим. Мамлакатимизда халқ амалий санъатини равнақ топтириш борасида яратилган имкониятлар кўпроқ изланиш, қадимий анъаналарни тиклаш ҳамда ривожлантиришга бўлган иштиёқимни оширмоқда. Каштачилик бир қарашда оддий, кўзни қувонтирувчи, жозибадор, аммо мураккаб санъат. Унда рангларни тўғри танлай олиш, нақшларни уйғунлаштириш муҳим саналади. Маҳсулотларимизни кўрган хорижликлар ҳайратидан кўнглим тоғдек кўтарилади, қалбим фахр-ифтихорга тўлади.\nБир сўз билан айтганда, қадимий анъаналар ҳамда замонавийлик уйғунлашиб, ўзига хос санъат асарларини яратаётган ҳунармандларимизнинг саъй-ҳаракати таҳсинга лойиқ. Кўҳна қадриятлар эъзозланган юртда барака бўлиши эса ота-боболаримиз таъкидлаб кетган ҳаётий ҳақиқат саналади.\nКўрилганлар сони: 3872


"Мигрантлар ови" - Москва қиёфасининг ажралмас қисмига айланган.\nМосква прокуратураси Росфинмониторинг хизмати билан ҳамкорликда нелегал мигрантларни пул ўтказмалари бўйича аниқлашга киришганини эълон қилди.\nБунинг учун прокуратура пул ўтказаётган фирмалар тўғрисидаги маълумотларни шаҳар харитасига солиб, мигрантлар зич яшайдиган жойларни аниқламоқда.\n“Прокуратура муҳожирларни пул жўнатмалари бўйича аниқламоқда!”\nМосква бозоридаги полиция рейди.\n“Ётоқхоналарга қайдга олиш назорат остида!”\n"Ўзбекистонликлар пул ўтказмалари бўйича илғор"\nХованск фожеаси ортидан Москвада яна муҳожир "ови" авж олди\nРоссия шаҳарлари футбол баҳонасида мигрантлардан "тозаланмоқда"


Ўзбекистонда 29 январь куни ҳаво ҳарорати 20 даражагача кўтарилади - Zamin.uz\n«Ўзгидромет» 29 январь, жума куни қандай об-ҳаво кутилаётганини маълум қилди. Тошкент шаҳрида ҳаво бир оз булутли бўлади, вақти-вақти билан ўзгариб туради, ёғингарчилик кутилмайди. Шамол шарқдан 3—8 метр/секунд тезликда эсади. Ҳарорат кечаси 1 даража совуқ—1 даража илиқ, кундузи 11—13 даража илиқ бўлади.\nҚорақалпоғистон Республикаси ва Хоразм вилоятида ҳаво бир оз булутли бўлади, баъзи жойларда ўзгариб туради, ёғингарчилик кутилмайди. Айрим жойларга туман тушиши мумкин. Шамол шарқдан 7—12 метр/секунд тезликда эсади. Ҳарорат кечаси 0—5 даража совуқ, кундузи 6—11 даража илиқ бўлади.\nБухоро ва Навоий вилоятларида ҳаво бир оз булутли бўлади, баъзи жойларда ўзгариб туради, ёғингарчилик кутилмайди. Айрим жойларга туман тушиши мумкин. Шамол шарқдан 7—12 метр/секунд тезликда эсади. Ҳарорат кечаси 2 даража совуқ—3 даража илиқ, кундузи 12—17 даража илиқ бўлади.\nТошкент, Самарқанд, Сирдарё, Жиззах вилоятларида ҳаво бир оз булутли бўлади, баъзи жойларда ўзгариб туради, ёғингарчилик кутилмайди. Айрим жойларга туман тушиши мумкин. Шамол шарқдан 7—12 метр/секунд тезликда эсади. Ҳарорат кечаси 2 даража совуқ—3 даража илиқ, кундузи 10—15 даража илиқ бўлади.\nҚашқадарё ва Сурхондарё вилоятларида ҳаво бир оз булутли бўлади, баъзи жойларда ўзгариб туради, ёғингарчилик кутилмайди. Айрим жойларга туман тушиши мумкин. Шамол шарқдан 7—12 метр/секунд тезликда эсади. Ҳарорат кечаси 2 даража совуқ—3 даража илиқ, кундузи 15—20 даража илиқ бўлади.\nАндижон, Наманган, Фарғона вилоятларида ҳаво бир оз булутли бўлади, баъзи жойларда ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 5—10 метр/секунд тезликда эсади. Ҳарорат кечаси 0—5 даража совуқ, кундузи 5—10 даража илиқ бўлади.\nРеспубликанинг тоғли ҳудудларида ҳаво бир оз булутли бўлади, баъзи жойларда ўзгариб туради, ёғингарчилик кутилмайди. Қор кўчиши хавфи бор. Шамол шарқдан 7—12 метр/секунд тезликда эсади. Ҳарорат кечаси 2—7 даража совуқ, кундузи 4—9 даража илиқ бўлади. “Замин” янгиликларини “Инстаграм”да кузатиб боринг\nЯнгиликлар » Ўзбекистон » Ўзбекистонда 29 январь куни ҳаво ҳарорати 20 даражагача кўтарилади


«Ватан ҳимоячиси бўламан!» » «Қўшчинор» газетаси\nДемонстрационный сайт » Асосий янгиликлар » «Ватан ҳимоячиси бўламан!»\nЎзбекистон Республикаси Миллий гвардиясининг туманимизда жойлашган ҳарбий қисмида маҳаллалардаги уюшмаган ёшлар ҳамда бўлажак ёш аскарлар иштирокида ҳарбий ватанпарварлик тадбирида қатнашган ҳар бир ёш ўғлоннинг кўнглидан шундай фикр ўтди.\nТадбирда Боғизоғон,Таллиота, Хўжаюз, Дўстлик, Файзиобод маҳаллаларидан уюшмаган ёшлар, шунингдек, «Қалқон —Жасорат» мактабининг 60 нафар курсантлари қатнашдилар.\nУлар ҳарбий қисм томонидан ташкил этилган энг замонавий ҳарбий техника кўргазмаси билан танишдилар. Миллий гвардиячилар жанговар қуроллар ҳақида батафсил маълумот бердилар. Уларнинг Президентимиз томонидан илгари сурилган бешта ташаббусга жавобан ҳарбий спорт йўналишидаги чиқишлари ёшлар учун чинакам ватанпарварлик мактаби бўлди.\n— Бугунги тадбирда маҳалламизнинг 20 нафар уюшмаган ёшлари иштирок этяпти, — дейди Хўжаюз МФЙ масъул котиби Учқун Тангиров. — Уларнинг юз-кўзларидаги мамнунлик, ҳавас ва ҳайратни кўриб, бундай учрашувларнинг нечоғлик зарур эканлигини фаҳмлаш қийин эмас. Ватанга муҳаббат, унинг келажаги учун масъуллик ҳисси мана шундай кўргазма ва мулоқотларда шаклланади.\nКичик жуссаларига ҳарбий мундир ярашган бўлажак аскарлар — курсант ўғлонларнинг чақнаб турган кўзлари, гвардиячи акалари томонидан замонавий ҳарбий техника ва қуроллардан фойдаланиш юзасидан кўрсатмаларни ҳаяжон билан тинглаши ва амалиётдаги зукколиги йиғилганларда катта таассурот қолдирди.\n— Миллий гвардиячилар жанговар техника ва қуроллардан она юртни, тинчликни ҳимоя қилиш мақсадларида фойдаланилишини обдон тушунтириб беришди, — деди тадбир иштирокчиси, бўлажак аскар, курсант Фаёз Турсунов. — Очиғини айтсам, уларга жуда ҳавасим келади. Мен ҳам келгусида ҳарбий йўналишдаги олий ўқув юртларидан бирига киришни дилимга тугиб қўйдим. Ватан ҳимоячиси бўлишдек, эзгу ният йўлида астойдил ҳаракат қиламан.\nҳарбий қисм командири-\nҲАРБИЙ ҚИСМДА «ОЧИҚ ЭШИКЛАР КУНИ


Кўп фарзандли онахон ҳар куни беморларга 10-15 литр бепул қимиз олиб келади\nTALDIQORGAN. Kazinform – Кўп фарзанднинг онаси Мейрамгул Муқаева Панфилов туманидаги юқумли касалликлар шифохонасида беморларга янги соғилган бия сутидан тайёрланган қимизни бепул етказиб бермоқда, деб хабар беради Kazinform мухбири.\nЎтган суткада Қозоғистонда 907 одам коронавирус юқтириб, 929 одам соғайган Коронавирус: Қозоғистонда 25 053 бемор даволанмоқда Дунёда коронавирус билан касалланганлар сони 18,8 миллиондан ошди\nАлмати вилояти Панфилов тумани Шолақай овулида яшовчи Мейрамгул Муқаева касалхонага ҳар куни эрталаб 10-15 литр саумал (янги соғилган бия сутидан тайёрланган қимиз) олиб келади. Бундан ташқари, Мейрамгул опанинг уйига келиб ҳам саумал ичадиган одамлар кўп.\n«Юртимиз қийин даврни бошидан кечирмоқда. Бу менинг ватандошларим ва қариндошларим касал бўлганида қўлимдан келадиган ёрдамим. Саумал (янги соғилган бия сутидан тайёрланган қимиз) барча касалликларни даволайди. Шунинг учун мен шифохонага ёрдам беришга қарор қилдим», - деди кўп болали она.\nТуманнинг бош шифокори Тўлеу Сарпековнинг айтишича, саумал беморлар учун жуда фойдали.\n«Ҳозир биз саумални беморларга имкон қадар тез-тез бериб турибмиз. Шу муносабат билан, Мейрамгул опага шифохона ходимлари номидан миннатдорчилик билдирмоқчиман», - деди у.\n1964 йилдан бери бия боқиб, саумалнинг шифобахш хусусиятларидан фойдаланган опа беш фарзандни тарбиялаб вояга етказди. Бугунги кунда невараларига ҳам отнинг афзалликларини ўргатиб келади.


Би-би-си меҳмони - Суҳробжон Исмоилов - BBC News O'zbek\nБи-би-си меҳмони - Суҳробжон Исмоилов\nImage caption Суҳробжон Исмоилов Ўзбекистонда фаолият юритаётган энг ёш инсон ҳуқуқлари фаолларидан\nБи-би-си меҳмони - ўзбекистонлик инсон ҳуқуқлари фаоли Суҳробжон Исмоилов.\nСуҳробжон Исмоилов Ўзбекистонда расман рўйхатдан ўтмаган, аммо 2009 йил май ойидан бери фаол иш юритиб келаётган Эксперт Ишчи Гуруҳи инсон ҳуқуқлари ташкилотининг раҳбаридир.\nЎттиз ёшар фаол 2001 йил Тошкентдаги Жаҳон Иқтисоди ва Дипломатия Университетини ҳуқуқшунос мутахассислиги билан якунлаган, сўнг Нью-Йоркдаги Колумбия Университетида инсон ҳуқуқлари мавзусида тадқиқот олиб борган.\nУнинг Эскперт Ишчи Гуруҳи Ўзбекистон жамиятидаги ўзгаришлар ва тенденцияларни тез суратларда таҳлил этиши ва кенг кўламда ёритиши билан ажралиб туради.\nСуҳробжон Исмоилов Қирғизистондаги июнь зўравонликлари ортидан Ўзбекистонда юзага келган миллатчилик руҳидаги чиқишларни алоҳида ҳисоботи билан ёритди.\nУнга кўра, айниқса интернет саҳифаларида аксил-қирғиз чақириқлар авж олди ва айни дамда буни бартараф қилиш учун ҳукумат томонидан бирор чора кўрилмади.\nЭксперт Ишчи Гуруҳининг оҳирги ҳисоботига кўра, Ўзбекистонда мустақиллик байрамини нишонлаш олдидан хавфсизлик чоралари кучайтирилган.\n"Кўчаларни нафақат ахлат, балки шубҳали кўринган одамлардан ҳам тозалашади. Бу нон сотиб олиш учун кўчага чиққан, лекин паспорти уйда қолган одам бўлиши мумкин. Ёки пойтахтга меҳмон бўлиб, ё иш излаб келган одамдир. Ёки озгина пул ишлашга уринган талаба. Доимий яшаш жойи бўлмаган одамлар. Қўшниси билан айтишиб қолган нафақахўр аёл. Шахсини аниқлаш баҳонасида уйидан олиб кетилган муслима. Бу каби одамларни аввало туман ИИБсига жўнатишади ва маҳкамагача "маймунхона"да ушлаб туришади," - дейилади ҳисоботда.\nҲисоботга кўра, "маймунхона" - темир эшикли, ҳажми икки квадрат метрга тенг, баланд бетон деворли, чириган полидан каламушлар боши кўриниб турадиган сассиқ хона. Бу хонада ушлаб турилган эркагу аёлларнинг шахсини аниқлашга ҳеч ким шошилмайди, ва улар ҳақорат этилади, таҳқирланади.\nҲисоботда, шунингдек, муслималарга қарши милиционерлар томонидан кўрсатиладиган муносабатга мисол сифатида бозорда бошидан ҳижобини ечишдан бош тортган ёлғиз онанининг маҳкама иши ҳам ёритилган.\nСуҳробжон Исмоилов ва Экперт Ишчи Гуруҳи, шунингдек, ўзбекистонлик меҳнат муҳожирларининг ҳуқуқий ва иқтисодий муаммолари, Ўзбекистонда одам савдосининг ривожлангани, диний маҳбуслар ва уларнинг қариндошларига бўлаётган тазйиқлар, парламентнинг сустлиги, кўппартиявийликнинг йўқлиги, сайловлар жараёнидаги қонунбузарликлар, ҳамда Ўзбекистонда фуқаролик жамияти ривожланигига қарши расмийлар томонидан қўйилаётган тўсиқларни алоҳида ҳисоботлар билан ёритиб келмоқда.\nСуҳробжон Исмоилов ўз фаолиятига қарши ҳукумат расмийлари ва ҳуқуқ-тартибот идоралари томонидан тўсиқлар қўйилаётганини айтади.\nУ тингловчиларимиз ва интернет саҳифамиз ўқувчилари саволларига жавоб берди.\nБи-би-си: Ўш шаҳридан мактуб йўллаган Одилжон Махдумийнинг саволи қўйидагича: "Muhtaram Suhrobjon,nima siz internetdagi aksil-qirg'iz chaqirig'idagi kayfiyatga qarshimisiz? Siz ahir, bu Janubiy Qirg'izistonda o'zbeklarga nisbatan nimalar bo'lganidan teran habardormisiz?"\nИсмоилов: Жуда ҳам яхши савол ва мен биринчи навбатда шу савол муаллифига раҳмат айтмоқчи эдим. Бу ерда менимча жавобларни ажратиш керак. Мен ҳуқуқ ҳимоячиси сифатида ва ҳозирги пайтда асосан Тошкент шаҳрида фаолият юритаётган бир фаол сифатида воқеаларнинг ҳамма тарафидан хабардор бўлишим мумкин эмас. Объектив бир олиб қарайдиган бўлсак. Лекин, албатта, Ўш, Жалолобод ва Қирғизистоннинг бошқа шаҳарларида ишлаётган ва биз билан илгаридан алоқаси бўлган ҳамкасбларимиз билан доимо, мана шу воқеа бошланганидан бери кунига боғланиб турганмиз ва маълумот алмашганмиз, мулоқотимиз ҳозиргача давом этаяпти. Имкониятларимиз доирасида воқеаларни кузатиб бораяпмиз, хабаримиз бор. Ўзимизнинг Эскперт Ишчи Гуруҳимиз томонидан чиқарилган ҳисоботга изоҳ бермоқчи эдимки, биз ўз позициямиз билан Қирғизистондаги воқеаларни адолатли тергов қилиниши, текширилиши ва бу воқеаларни шу даражага олиб келган шахсларни, хоҳ улар мансабдор шахслар хоҳ оддий фуқаролар, адолатли жазога тортилишининг тарафдоримиз. Мана шу каби воқеаларнинг келажакда яна келиб чиқишининг олдини олиш бўйича самарали механизмлар яратилиши тарафдоримиз. Лекин, ҳозирда интернетда ҳам, жамият орасидаги кайфиятда ҳам кучайиб кетаётган аксил-қирғиз кайфиятларига мен шахсан қаршиман. Бундай кайфиятларга ўрин бўлмаслиги керак, чунки бу фақат Қирғизистонга тегишли воқеа эмас. Биламизки, собиқ Совет ҳукумати Марказий Осиёга келганида чегаралар нотўғри бўлинган, алоҳида бир миллатни титул миллат деб, ана шу миллат номи билан сунъий равишда давлатлар пайдо бўлган ва мана шу хатоларнинг жабрини ҳали кўп йиллар тортамиз, шекилли. Шунинг учун, кризис вақтида қандайдир миллий ё этник гуруҳга қаратилган кайфиятлар таъсирига тушиб қолиб, объективлик ва совуққонлигимизни йўқотадиган бўлсак, ҳудди мана шу каби хатоларни ҳудудимиздаги бошқа бир мамлакатларда такрорланмаслигига ҳеч ким кафолат бера олмайди.\nБи-би-си: Қирғизистондаги воқеаларга боғлиқ яна бир савол Буюк Британиядан, Юртсевар исмли тингловчимиздан: "Qirg'izstonda shu yil O'sh va Jalolobodda bo'lib o'tgan o'zbeklarga nisbatan qirg'in vaqtida siz O'zbekiston hukumati mazkur hunrezliklarni tekshirib boshlaganini va buning xalqaro qonunchilikka uyg'un bir harakat ekanligini aytgandingiz. Bugunda xalqaro tekshiruvga Qirg'izston ruxsat bermayapti, o'zlarining tekshiruvchilari esa bir tomonlama xulosa chiqarib hamma aybni o'zbeklarga qo'yayapti. Shunday vaziyatda ko'pchilik uchun O'zbekiston olib borayotgan tekshiruv natijalari muhim. Bu qachon elon qilinadi?"\nИсмоилов: Публикацияларимиздан бирида биз Ўзбекистон Бош Прокуратурасидаги бизнинг манбаъларимиздан олинган маълумотга таяниб бир хабар бергандик. Ўзбекистон ҳукумати, шахсан президентнинг фармойиши орқали Ўзбекистон прокуратураси Қирғизистондаги баъзи бир воқеалар ва зўравонликлар натижасида одамларнинг ўлими устидан жиноий иш қўзғаган ва ҳозирда Бош Прокуратура қошида катта тергов гуруҳи тузилиб, Андижон вилоятида ва қисман Фарғона вилоятининг туманларида, қочқинлар жойлаштирилган лагерларда ишлашаяпти деб, ўша пайтда биз хабар бергандик. Лекин, афсуслар бўлсинки, биз ҳам Ўзбекистон алоҳида олиб бораётган тергов ҳаракатига катта умид боғлагандик. Охирида ҳеч бўлмаса ўзларининг бир объектив хулосасини беришади, ё Қирғизистон тарафи билан ўша тўпланган маълумотлар ўртоқлашилар, ва бу бир қисман бўлсада объектив баҳога олиб келар, деб умид билдиргандик. Лекин, барибир сиёсат устунлик қилди, шекилли, икки давлат ҳукуматлари, хусусан президентлари ўртасидаги келишув устунлик қилиб ўша пайтда, ўзбек ҳукумати тушунарсиз сабаблар билан бир ҳафтанинг ичида ўз тергов гуруҳини тарқатиб юборди. Бизга маълум бўлишича, терговчиларнинг қўлидаги ҳамма маълумотлар олиб қўйилди. Бизнинг тахминимиз бўйича, бу маълумотлар ҳозир Миллий Хавфсизлик Хизматининг қўлида. Уларнинг тақдири, қачон ва қандай мақсадда энди ишлатилиши бизга қоронғу. Лекин, боя айтганимдек, сиёсат устунлик қилиб, икки давлат ими-жимида, кўзларини ёпиб, қирғизистонлик қочқинларни Қирғизистонга қайтариб юборишга келишишди, холос. Айнан шундан кейин икки давлатнинг матбуотида бир-бирининг шаънига айтиладиган яхши гаплар, мақтовлар жуда кўпайиб кетди. Қирғизистон ҳукумати Ўзбекистоннинг аралашмаслик позициясини мақтаб кетди, ўзбек ҳукумати эса қирғиз ҳукумати ўзи тергов ўтказишга ва вазиятни барқарорлаштиришга мойил ва бу ҳозирда унинг қўлидан келади, деган гапларни иддао қила бошлади. Бунинг ҳаммаси, бизнинг фикримизча, шу икки давлат раҳбарлари ўртасида оммага айтилмаётган сиёсий келишувнинг мевасидир.\nБи-би-си: Сизнинг ташкилотингиз Ўзбекистондаги диний эркинликлар борасида ҳисоботлар чиқарган. Мана шу мавзуга боғлиқ икки тингловчимиз савол йўллаган: Аввало, Буюк Британиядан Сардор сўраяпти: "Musulmonlarga qarshi nimaga bunaqa ko'p bosim bo'ladi O'zbekistonda? Ahir butun o'zbeklar musulmonku? Иккинчи савол Ўзбекистондан, Ворис Усмонлидан: "Mana shu hijob masalasida. Mana hozir maktab, universitet va ishxonalarda hijobli muslima qizlar va ayolllarga qarshi tazyiqlar davomli ravishda olib borilyapti. O'qishga qo'ymaslik, ishdan haydash kabi. Bizning bilishimizcha, mavjud qonunlar bu muslimalarning huquqlarini himoya qiladi. Lekin hozirgi tuzum sharoitida mana shu qonunlar asosida muslimalarning huquqlari talab qilib chiqilganida ijobiy natijaga erishish mumkinmi?"\nИсмоилов: Мен охирги саволдан бошлай қолай жавобимни. Менимча ҳозир Ўзбекистон шароитида мустақил суд тизими умуман йўқлигини ва ҳамма судлар президент тарафидан, ижрочи ҳокимият тарафидан тайинлангани учун уларнинг жилови ана ўша ижрочи ҳокимият қўлида эканини эътиборга оладиган бўлсак, мен ўйлайман, ҳозирги вақтда қонунчилик нуқтаи назаридан қандайдир кескин ижобий ўзгаришларга эришиш, бағрикенгликка эришиш, ҳатто шу ҳижобнинг ҳам жамиятимиз, асосан мансабдор шахслар қабул қила оладиган нарсалигига суд қарорлари орқали эришиш бу реал бўлмаган бир мақсад ҳозирги этапда. Ўзбекистонда исломга ҳукумат ва жамиятнинг муносабатини иккига ажратиш керак. Ҳозирги пайтда ҳукумат учун нима устун? Ҳукумат учун сиёсий тарафдан ҳеч бўлмаса мўътадиллик, ёки сиёсий содиқлик муҳим. Ҳамма гуруҳларга, ҳусусан диний гуруҳларга ҳам мана шу ғоядан келиб чиқиб баҳо берилади ва муносабат қилинади. Ҳозирги кунда, афсуски, ҳукмрон элитанинг кўз ўнгида Ислом оппозиция сифатида қабул қилинади. Диний оппозиция сифатида. Чунки ҳозирги пайтда кўпгина ўзбекистонликлар учун, мусулмонлар учун Ислом доирасида турибгина кўпгина ўзининг саволларига, жамиятда, кўпгина оммавий ахборот воситаларида, мансабдор шахсларнинг нутқларида топа олмаётган жавобларини дин ичида туриб топа олишлари мумкин. Улар ўзларининг кўнгилларига (дин билан) руҳий таҳсин бериши мумкин бўлиб қолаяпти. Бу кичик ва ўрта бизнес вакилларига ҳам тегишли, бу қуйи ва ўрта ҳукумат поғоналарида хизмат қилаётган мансабдор шахсларга ҳам тегишли, оддий инсонларга тегишли. Ҳатто меҳнат муҳожирларига ҳам, чунки улар орасида ҳам исломий позиция кучайиб кетаяпти. Шунинг учун, ҳукумат кўз ўнгида Ислом оппозиция сифатида қабул қилинади. Биз ўйлаймизки, ҳозирги кунда ҳукумат учун энг долзарб масала - Исломга нисбатан ўз позициясини қайта кўриб чиқиш, инсон ҳуқуқлари, демократик бошқарув, диний эркинликлар назаридан уни қайтадан баҳолаб чиқиш. Агар бу қайта баҳоланмаса, бизнинг кузатишимизча, тез орада ҳукумат ва дин ўртасидаги ҳозирги кузатилаётган оппозиция икки тарафдан ҳам радикал ҳаракатларга сабаб бўлиши мумкин. Бунга, албатта, йўл қўйиб бўлмайди.\nБи-би-си: Кейинги икки савол инсон ҳуқуқлари ҳимоячиларининг ўзаро муносабатлари ва фаолияти ҳақида. Аввало, Муҳаммадсолиҳ исмли тингловчимиз саволи қуйидагича: "Суҳробжон сизни таниқли ҳуқуқбон Толиб ака Ёқубовга нисбатан муносабатингиз қандай?! Ёки Сурат Икромов ва Васила Иноятова биланчи?! Интернетдаги баъзи мақолаларни кўргандик. Шунга сўраяпман. Ҳуқуқбонлар ҳам ўзаро келишолмайдилар эканда сиёсатчилар каби." Иккинчи савол Олим исмли тингловчимиздан: "Suhrobjon, sizni ba'zilar MXXning agenti deyishadi. Siz shularning so'zlarini rad qilish uchun nima deya olasiz? Yoxud rostdan ham MXX bilan o'rtada biror a'loqalaringiz bormi?"\nИсмоилов: Биринчи навбатда яна бир бор раҳмат айтмоқчиман савол муаллифларига, айниқса Олимжоннинг Миллий Хавфсизлик Хизмати борасидаги саволларига. Би-би-си меҳмони сифатида мен учун жуда ҳам яхши шанс (туғилди) кўп мана шу каби саволларга тушунтириш бериб ўтишга. Биринчи навбатда, Толиб ака менинг устозим. Ўзбекистонда ҳуқуқ ҳимояси соҳасида 2001 йилда ўқишни битирганимдан кейин биринчи бўлиб Толиб аканинг ташкилотларида иш ўрганувчи сифатида иш бошладим ва мана шу ташкилот инсон ҳуқуқлари соҳасидаги фаолиятимга кириб келишимга биринчи поғона бўлди десам адашмайман. Ундан кейин бошқа ташкилотлар билан ишладим ва ҳозиргача шу фаолиятимни давом эттираяпман. Тингловчимиз айтибдиларки, ҳуқуқбонлар ҳам бир-бири билан келишолмас эканлар сиёсатчилар сифатида. Менимча, бу фақат ҳуқуқбонлар ва сиёсатчиларга тегишли жиҳат эмас. Умуман инсон қачонки бир-бири билан яқиндан бир ташкилот ичида ё бир оила бўлиб ҳамкорлик қила бошлар экан ё олди-берди қила бошлар экан, қандайдир келишмовчилик, дунёқарашлар нуқтаи назаридан келишмовчиликлар келиб чиқиши табиий. Мен ўйлайманки, бизнинг Толиб ака билан ўртамиздаги келишмовчилигимиз шундан катта нарса эмас. Мен бу масалаларни ҳеч қачон шахсийлаштирмасликка ҳаракат қилганман. Бундан кейин ҳам шунга ҳаракат қиламан. Ҳудди шундай жавоб Сурат ака бўйича ҳам бўлади. Улар ўзбекистонда иш юритаётган энг яхши ишлаётган фаоллардан бири, лекин улар билан бизнинг дунёқарашимиз ҳар ҳил, ўзгача. Иккаламиз ҳам ўз фикримизда қолишимизга ҳақлимиз. Васила опа, ва уларнинг Эзгулик ташкилоти билан биз жуда яқин ҳамкормиз. Ҳозирги пайтгача Эксперт Ишчи Гуруҳи ва Эзгулик турли тадбирларни бирга ташкиллаштириб, иштирок этиб келишмоқда. Агар олдинга қараб айтмоқчи бўлсам, хусусан, сентябрь ойида биз биргаликда иккита тадбир қилмоқчимиз, бир давра суҳбати ва бир конференция. Менинг ёшим ўттизда. Ҳозирда қарасак, менимча, Ўзбекистонда мустақил инсон ҳуқуқлари гуруҳлари ичида энг ёши ўзим бўлсам керак. Шунинг учун, мен ёши катта, ёши улуғ ҳуқуқ ҳимоячилари фаолларига ҳурмат кўзи билан қарайман. Лекин баъзи бир ҳаракатларида, мен сезаман, улар ҳали ҳам ўша Хелсинки стандардлари қабул қилинган йилларда қолиб кетишган. Ўша 70-80-йиллар руҳи, ўша диссидентлик руҳи. Уларнинг баъзи фаолиятида сезиб қоламан, ҳозирги замон талаби билан ўз фаолиятини қайта баҳолаб чиқиш, бир стратегик план қилиш, самаралироқ бўлган ҳаракатларга урғу бериш сезилмаяпти, афсуски. Олимжоннинг саволига келадиган бўлсак, мен биринчи навбатда сўзимни рад қилишдан бошлайман - мен МХХ агенти эмасман. Мен ўйлайманки, мен Ўзбекистонда ҳозир бошқараётган гуруҳ инсон ҳуқуқлари соҳасида жабр чекканларга ва муаммоли масалаларга энг кўп ёрдами тегаётган ташкилотлардан бири бўлса керак. Худо насиб этса, шундай қолишига ҳаракат қиламиз. Ҳозирги пайтда биз ўзбекистонда кўпчилик қолмаганмиз, афсуски. Жуда ҳам кам фаоллар қолди Ўзбекистонда. Ҳар битта муҳим публикациядан кейин, ҳар битта муҳим ҳисоботдан кейин, ҳар битта муҳим интервью ё тадбирдан кейин ёки бу каби тадбирлардан олдин, албатта, биз шу ишларнинг ташкилотчиси ва бевосита бажарувчиси сифатида Миллий Хавфсизлик Хизмати ва бошқа ҳуқуқ-тартибот органлари ходимлари билан суҳбатга мажбуран чақириламиз. Мен шахсан ўзим чақириламан. Ҳар қандай муҳим конференция, ёки мамлакат ташқариси ё ичкарисида ўтказилган конференциядан кейин. Ҳудди мана шундай ҳаёт тарзи Ўзбекистонда ишлаётган қарийб ҳамма касбдошларимга тегишли.


Мевали дарахтларни совуқ уришидан қандай асраймиз? — мутахассис маслаҳати\n18:08 / 24.02.2021\nҚишнинг сўнгги ойи биринчи ва иккинчи ўн кунлиги иссиқ келиб, дарахтлар куртак ёза бошлаган эди. Аммо ой охирларига келиб, бутун Ўзбекистон бўйлаб ҳаво ҳарорати кескин пасайди. Асакалик тажрибали боғбон Машъалбек Хушвақтов бундай шароитда боғ ва томорқалардаги мевали дарахтларни совуқ уришидан асраш чоралари ҳақида маълумот берди.\nМашъалбек Хушвақтов – узоқ йиллардан бери кўчат етиштириш ва боғ яратиш билан шуғулланиб келади. Ҳар йили 150 минг туп кўчат етиштирувчи боғбон ижтимоий тармоқларда ҳам анча фаол: у Facebook'да 74 мингдан ортиқ аъзога эга «Боғдорчилик илми» гуруҳини юритади.\nДарахтлар ичида сомон ва тезак тутатиш ҳамда бошқа усуллар\nСовуқ кунларда мевали хонадондаги мевали дарахтларни асраш учун халқона тадбирлардан бири –«сомон тутатиш» амалиётини қўллаш яхши самара беради.\n6 сотихлик томорқага 4 та сомон прессини олиб келиб, тутатамиз. Сомон нам бўлишига эътибор қаратиш зарур, чунки у ёниши эмас, туташи керак.\nБундан ташқари, худди шу услубда тезак тутатиш ҳам самарали. Ёзнинг саратонида мол гўнгидан тайёрлаб қўйилган таппилар узоқ тутайди.\nСомон ёки тезакни тутатишда шамол йўналишини ҳисобга олиш, тутун боғ ҳудуди бўйлаб тарқалишини таъминлаш лозим.\nЁши катта бўлмаган ниҳолларни қоп кийдириш орқали асраш ҳам мумкин. Бунда иложи борича целлофан эмас, мато ва чипта қоплар кўчатларга кийдириб қўйилади.\nДарахтларни совуқ уришдан асрашнинг яна бир йўли – боғни суғориш.\nБундан ташқари, сувга турли фойдали препаратлар қўшган ҳолда дарахтга пуркаш. Бунда сувга бор препарати қўшиб, аралашма тайёрлаб олинади ва дарахтларга сепиб чиқилади.\nБу орқали дарахт шохларида ўзига хос қоплама ҳосил бўлади ва бу қобиқ новдаларни совуқдан ҳимоя қилади.\nҲозирда пуркаш орқали дарахтларга сепиладиган бир нечта замонавий, кимёвий перепаратлардан ҳам фойдаланилмоқда.\n«Менга аҳоли қачон кўчат экишни бошлашимиз мумкин, деган саволлар билан мурожаат қилмоқда. Шуни айтиб ўтишим зарур, аёзли, совуқ кунлар ўтиб кетмагунича кўчат экишни тўхтатиб турамиз», – дейди уста боғбон Машъалбек Хушвақтов.\n8 декабр куни Ўзбекистонда кутилаётган об-ҳаво маълумоти\n22:52 / 06.12.2021\nШвецияда қаҳратон совуқ туфайли поездлар ҳаракати тўхтатилди\n11:12 / 06.12.2021\n09:38 / 06.12.2021\n7 декабр куни Ўзбекистонда ҳаво ҳарорати 16 даражагача кўтарилади


Xiaomi Mi 7 янги суратларда: 4 каррали оптик зум ва бошқа хусусиятлар - Terabayt.Uz\nXiaomi Mi 7 янги суратларда: 4 каррали оптик зум ва бошқа хусусиятлар\nМазкур компаниянинг навбатдаги флагмани – Mi 7 модели яккакристалли Snapdragon 845 тизими билан жиҳозланган илк Хитой смартфони бўлиши кутилаётир. Инсайдерлар мазкур қурилманинг суратлари ва у ҳақдаги навбатдаги маълумотларни тарқатдилар, деб ёзади ixbt.com.\nЎҚИНГ: Xiaomi ва Qualcomm энг зўр Android-смартфонни яратишмоқчи\nАйтиш керакки, эълон қилинган суратлар Mi 7 ҳақидаги маълумотлар асосида компьютерда тайёрланган. Бироқ уларга қараб, «хитойча Apple»нинг навбатдаги флагмани ҳақида етарлича тасаввур олиш мумкин.\nХабарларга кўра, Xiaomi Mi 7 тезкор қувватлаш технологиясининг ишлашини таъминлаш учун шиша корпусга ҳамда металл шассига эга.\nЎҚИНГ: Xiaomi фанатлари 5 йил кутган хусусият Mi 7’да жорий этилади\nКомпаниянинг бу гаджетига анъанавий – томонлари ўзаро 16:9 нисбатда бўлган 5,15 дюймлик эмас, балки 18:9 нисбатдаги 5,8 дюймлик экран ўрнатилади. Унда Gorilla Glass 5 ҳимоя шишаси билан қопланган AMOLED-дисплей қўлланиши кутилаётир.\nҚурилманинг тезкор хотираси 6 ёки 8 гигабайт, доимий хотираси эса 128 ёхуд 256 гигабайтга тенг бўлиши айтилган. Смартфон 3950 мА/соат сиғимли аккумулятор билан таъминланган. У Xiaomi’нинг ўз дастурчилари маҳсулоти бўлмиш MIUI 9 бошқаруви остида ишлайди.\nСмартфоннинг асосий камераси ҳар бири 19 мегапикселли бўлган иккита объективга эга. F/1,7 диафрагмали бу модуллар фойдаланувчи учун тўрт каррали оптик зумни таъминлаб бера олади. Mi 7’нинг олд камераси эса 16 мегапикселли модулга эга.\nЎҚИНГ: Xiaomi Mi 7: тахминий хусусиятлари, тақдимот вақти ва ҳатто нархи ҳам маълум!\nУшбу флагманнинг ишлаб чиқарилиши 2018 йил февраль ойининг биринчи ярмидан бошланиши керак.\n#MIUI 9 #андроид смартфон #хабарлар #янги технологиялар #Xiaomi Mi 7 #симсиз қувватлаш технологияси


Умумтаълим мактаблари билан ҳамкорлик • О‘zDSMI - О‘ZBEKISTON DAVLAT SAN’AT VA MADANIYAT INSTITUTI %\nО‘zDSMI - О‘ZBEKISTON DAVLAT SAN’AT VA MADANIYAT INSTITUTI > Yangiliklar > Умумтаълим мактаблари билан ҳамкорлик\n15.01.2021 Матбуот хизмати\n2020 йилнинг 30 октябрь куни мамлакатимиз президенти Шавкат Мирзиёев раислигида республикамиз таълим-тарбия тизимини такомиллаштириш, илм-фан соҳаси ривожини жадаллаштириш масалалари муҳокамасига бағишланган видеоселектор йиғилишида мактаблардаги мавжуд ҳолат, ютуқ ва камчиликлар таҳлил қилиниб, галдаги устувор вазифалар белгилаб берилди.\nЎқитувчиларнинг жамиятдаги ўрнини мустаҳкамлаш, мактаб ўқувчиларининг истеъдодларини кашф этиш, уларни ёшлигидан қизиқиб орзу қилган соҳасига йўналтиришга алоҳида эътибор қаратилди. Ушбу масалалар бугунги куннинг долзарб вазифаларидан бирига айланган. Шунга асосан Республикасимиздаги Олий ўқув юртлари Халқ таълими муассасалари билан яқин ҳамкорликни ўрнатмоқда.\nШулардан келиб чиқилгани ҳолда бугун Ўзбекистон давлат санъат ва маданият институтининг Ёшлар билан ишлаш бўйича проректори Элдор Шермонов мазкур олий ўқув юртига бириктирилган Тошкент вилоятининг Зангиота туманидаги бир неча мактабларга ташриф буюрди.\nЎзаро келишувга кўра, мазкур институтнинг профессор-ўқитувчилари ўзлари масъул бўлган 26, 36, 37-сонли умумий ўрта таълим мактабларида ўқувчиларни билим салоҳиятини юксалтириш, ўғил-қизларга қизиққан фанларини мукаммал ўзлаштиришлари учун дарслар олиб боради .\nЎзбекистон давлат санъат ва маданият институти проректори Элдор Шермонов умумтаълим мактабларига ташрифи чоғида ушбу мактаблар раҳбарияти, ўқитувчилари билан учрашди. Ўқувчиларга олиб борилаётган дарс жараёнлари билан яқиндан танишди.\nБўлиб ўтган мулоқотлар чоғида мактабдаги мавжуд муаммолар, камчиликларни имкон қадар қисқа фурсатларда бартараф этиш чоралари тўғрисида режалар тузилди. Шунингдек, ўқитувчилар ўртасида маҳорат дарсларини олиб бориш, келажакда ўқувчиларнинг чуқур илм олиши, муносиб касб эгаллаши, умумтаълим мактаблари ҳамда институт ўртасидаги ҳамкорликнинг янги истиқболлари борасида фикрлашиб олинди.\nYangiliklarУмумтаълим мактаблари билан ҳамкорлик


18:48 07.12.2017 Ҳавола олиш\nКонституция куни арафасида Ўзбекистон тараққиётига ўз ҳиссасини қўшган фуқаролар тақдирланди.\nТОШКЕНТ, 7 дек — Sputnik. Бугун Тошкентда Шавкат Мирзиёев иштирокида давлат мукофотларини тантанали топшириш маросими бўлиб ўтди, президент матбуот хизмати хабарига асосан.\nЎзбекистон президенти йиғилганларни юксак унвонлар, орден ва медалларга сазовор бўлгани муносабати билан самимий қутлади. Улар орқали барча ўзбекистонликларни Конституция қабул қилинганининг 25 йиллиги билан муборакбод этди.\nЭслатиб ўтамиз, Ўзбекистонда ҳар йили Конституция куни арафасида Ватан тараққиёти йўлида фидокорона хизмат қилиб, турли унвонлар, орден ва медалларга сазовор бўлган фуқароларга мукофотларни тантанали топшириш анъанага айланган.